open-index/open-wikipedia-markdown huggingface dataset:
ಡಿಕ್ರಿ

ಡಿಕ್ರಿ	     ಪ್ರಿಲಿಮಿನರಿ ಡಿಕ್ರಿಯನ್ನು ಸಮಯೋಚಿತವಾಗಿ ಅಥವಾ ಸಂದರ್ಭೋಚಿತವಾಗಿ ಮಾತ್ರ ನೀಡಬಹುದಾಗಿದೆ. ಆದುದರಿಂದ  ಪ್ರಾರಂಭಿಕ(ಪ್ರಿಲಿಮಿನರಿ) ಪದದ ಬದಲಿಗೆ "ಪ್ರಾಸ್ತವಿಕ" ಪದ ಬಹು ಸೂಕ್ತ. 

ಒಂದು ದಾವೆಯಲ್ಲಿ ವಾದಗ್ರಸ್ತವಾದ ಎಲ್ಲ, ಯಾವುದೇ ಅಥವಾ ಯಾವುದೇ ವಿಚಾರ ಅಥವಾ ವಿಚಾರಗಳಿಗೆ ಸಂಬಂಧಿಸಿದಂತೆ ಕಕ್ಷಿಗಳ ಹಕ್ಕುಗಳನ್ನು ನ್ಯಾಯಾಲಯವು (ತನಗೆ ಸಂಬಂಧಿಸಿದ ಮಟ್ಟಿಗೆ) ನಿರ್ಣಾಯಕವಾಗಿ ನಿರ್ಧರಿಸಿ ನೀಡಿದ ತೀರ್ಪಿನ ವಿಧ್ಯುಕ್ತ ಅಭಿವ್ಯಕ್ತಿ. ಡಿಕ್ರಿ ಎಂಬುದು ಇಂಗ್ಲಿಷ್ ಪದ. ಕನ್ನಡದಲ್ಲಿ ಆಜ್ಞಪ್ತಿ ಎಂದು ಇದನ್ನು ಕರೆಯುವುದಿದೆ. ಒಂದು ದಾವೆಯನ್ನು ವಿಚಾರಿಸಲು ಕ್ಷೇತ್ರಾಧಿಕಾರವುಳ್ಳ ನ್ಯಾಯಾಲಯದಲ್ಲಿ ಅದನ್ನು ಹೂಡಿದ ಮೇಲೆ ನ್ಯಾಯಾಧೀಶ ಯಥಾವಿಧಿಯಾಗಿ ವಿಚಾರಣೆ ನಡೆಸಿ ಬಹಿರಂಗ ನ್ಯಾಯಾಲಯದಲ್ಲಿ ಆ ದಾವೆಗೆ ಸಂಬಂಧಿಸಿದಂತೆ ತೀರ್ಪನ್ನು ನೀಡುತ್ತಾನೆ. ಪ್ರತಿಯೊಂದು ತೀರ್ಪಿನಲ್ಲೂ ಸಾಮಾನ್ಯವಾಗಿ ದಾವೆಯ ಸಂಗ್ರಹ ನಿರೂಪಣೆಯೂ ವಿವಾದದ ಅಂಶಗಳೂ ಅವುಗಳ ಮೇಲೆ ನೀಡಲಾದ ಇತ್ಯರ್ಥವೂ ಆ ರೀತಿ ಇತ್ಯರ್ಥಿಸಲು ಕಾರಣಗಳೂ ಇರುತ್ತವೆ. ತೀರ್ಪನ್ನು ನುಡಿದ ಮೇಲೆ, ಡಿಕ್ರಿ ಅಥವಾ ಆಜ್ಞಪ್ತಿಯೊಂದನ್ನು ಲಿಖಿಸಬೇಕೆಂದು ವ್ಯವಹರಣೆಯಲ್ಲಿ ಗೆದ್ದ ಕಕ್ಷಿ ನ್ಯಾಯಾಲಯಕ್ಕೆ ಅರ್ಜಿ ಹಾಕಿಕೊಳ್ಳುತ್ತಾನೆ. ನ್ಯಾಯಾಲಯದ ಅಧಿಕಾರಿಯೊಬ್ಬ ಈ ಆಜ್ಞಪ್ತಿಯನ್ನು ಬರೆಯುತ್ತಾನೆ. ದಾವೆಯ ನಂಬರು, ಕಕ್ಷಿಗಳ ಹೆಸರುಗಳು ಮತ್ತು ವಿವರಣೆ, ಅಧ್ಯರ್ಥನದ (ಕ್ಲೇಮ್) ವಿವರಗಳು, ನೀಡಲಾದ ಪರಿಹಾರ, ಇಲ್ಲವೇ ಬೇರೆ ಬಗೆಯಲ್ಲಿ ದಾವೆಯ ಇತ್ಯರ್ಥ (ಉದಾ: ದಾವೆಯನ್ನು ವಜಾ ಮಾಡಲಾಗಿರಬಹುದು)- ಇವನ್ನು ಡಿಕ್ರಿಯಲ್ಲಿ ನಮೂದಿಸಲಾಗಿರುತ್ತದೆ. ಡಿಕ್ರಿಯಲ್ಲಿರುವ ಅಂಶಗಳೂ ತೀರ್ಪಿನ ಅಂಶಗಳೂ ಒಂದೇ ಆಗಿರಬೇಕು. ಇವು ಭಿನ್ನವಾಗಿದ್ದರೆ ನ್ಯಾಯಾಲಯದ ಅರ್ಥವೇನೆಂಬುದನ್ನು ಸೂಚಿಸುವಂತೆ ಡಿಕ್ರಿಯನ್ನು ಮಾರ್ಪಡಿಸಬಹುದು. ಬರವಣಿಗೆಯ ಅಥವಾ ಲೆಕ್ಕಾಚಾರದ ತಪ್ಪುಗಳೇನಾದರೂ ಇದ್ದರೆ ನ್ಯಾಯಾಲಯವೇ-ಸ್ವಯಮೇವ, ಅಥವಾ ಕಕ್ಷಿಗಳಲ್ಲಿ ಯಾರದಾದರೂ ಅರ್ಜಿಯ ಮೇಲೆ-ಡಿಕ್ರಿಗೆ ತಿದ್ದುಪಡಿ ಮಾಡಬಹುದು.

ಡಿಕ್ರಿಯಲ್ಲಿ ಎರಡು ಬಗೆ: 1. ಪ್ರಾಸ್ತವಿಕ (ಪ್ರಿಲಿಮಿನರಿ). 2. ಅಂತಿಮ (ಫೈನಲ್). ದಾವೆಯನ್ನು ಆಖೈರಾಗಿ ಇತ್ಯರ್ಥ ಮಾಡುವ ಮುನ್ನ ಮುಂದಿನ ಕ್ರಮಕೈಗೊಳ್ಳಲು ನೀಡಲಾದ್ದು ಪ್ರಾರಂಭಿಕ ಡಿಕ್ರಿ. ಪಾಲುದಾರಿಕೆಯ ವಿಘಟನೆಗಾಗಿ (ಡಿಸಲ್ಯೂಷನ್) ಹೂಡಲಾದ ದಾವೆಯಲ್ಲಿ, ನ್ಯಾಯಾಲಯವು ಪ್ರಾರಂಭಿಕ ಡಿಕ್ರಿಯನ್ನು ನೀಡಬಹುದು. ಕಕ್ಷಿಗಳ ಪಾಲುಗಳು ಯಾವ ಅನುಪಾತದಲ್ಲಿರಬೇಕೆಂಬುದನ್ನು ಅದರಲ್ಲಿ ಸೂಚಿಸಲಾಗುತ್ತದೆ; ಪಾಲುದಾರಿಕೆಯ ವಿಘಟನೆಯ ದಿನಾಂಕವನ್ನು ಗೊತ್ತುಮಾಡುತ್ತದೆ: ನ್ಯಾಯಾಲಯ ತನಗೆ ಸೂಕ್ತವೆನಿಸಿದ ರೀತಿಯಲ್ಲಿ ಲೆಕ್ಕವನ್ನೆತ್ತಬೇಕೆಂದೂ ಒಪ್ಪಿಸಬೇಕೆಂದೂ ನಿರ್ದೇಶಿಸುತ್ತದೆ. ಈ ಪ್ರಾರಂಭಿಕ ಆಜ್ಞಪ್ತಿಯನ್ನು ನೀಡಿದ ಮೇಲೆ, ಅಂತಿಮ ಡಿಕ್ರಿಗಾಗಿ ನ್ಯಾಯಾಲಯ ನಿರ್ಧರಿಸಿದ ತಾರೀಖಿಗೆ ವ್ಯವಹರಣೆಯನ್ನು ಮುಂದೂಡಲಾಗುತ್ತದೆ (ಅಡ್ಜರ್ನ್). ಲೆಕ್ಕವನ್ನೆತ್ತಿಯಾದ ಮೇಲೆ, ಪ್ರತಿ ಪಾಲುದಾರನಿಗೂ ಸಲ್ಲತಕ್ಕ ಮೊಬಲಗನ್ನು ಕಂಡುಹಿಡಿದ ಮೇಲೆ ನ್ಯಾಯಾಲಯ ಅಂತಿಮ ಡಿಕ್ರಿ ನೀಡುತ್ತದೆ.

ಕೈಫಿಯತ್ತಿನಿಂದ (ಪ್ಲೇಂಟ್) ವ್ಯವಹರಣೆ ಆರಂಭವಾಗಿದ್ದರೆ ಮಾತ್ರ ವ್ಯಾಜ್ಯ ಡಿಕ್ರಿಯಲ್ಲಿ ಪರ್ಯವಸಾನ ಹೊಂದುವುದು. ನ್ಯಾಯಾಲಯ ಕೊಟ್ಟ ಆದೇಶಗಳು ಡಿಕ್ರಿಗಳಾಗಲಾರವು.

ಇದು ಪಕ್ಷಗಾರರ ಒಳಗಿನ ಹಕ್ಕುಗಳ ಸಂಬಂಧವಾದ್ದಿರಬೇಕು. ದಾವೆಯನ್ನು ದಾಖಲು ಮಾಡಲಾದ ನ್ಯಾಯಾಲಯದ ಮಟ್ಟಿಗೆ ವಾದಿ ಪ್ರತಿವಾದಿಗಳೊಳಗಿನ ವ್ಯಾಜ್ಯ. ಡಿಕ್ರಿಯಿಂದಾಗಿ ಕೊನೆಗೊಳ್ಳುತ್ತದೆ. ಇದರ ಮೇಲೆ ಅಪೀಲು ಮಾಡದಿದ್ದಲ್ಲಿ ದಾವೆಯಲ್ಲಿ ಆದ ಡಿಕ್ರಿಯಿಂದಾಗಿ ವಾದಿ ಪ್ರತಿವಾದಿಗಳ ಹಕ್ಕುಗಳು ಪರಿಪೂರ್ಣವಾಗಿ ನಿರ್ಧಾರವಾಗುತ್ತದೆ.

ದಾವೆಯಲ್ಲಿ ಜಯಶೀಲನಾದ ಪಕ್ಷಗಾರನ ಹಕ್ಕುಗಳನ್ನು ಡಿಕ್ರಿಯಲ್ಲಿ ಸೂಚಿಸಿದಂತೆ ಅವನ ಪ್ರತಿಪಕ್ಷದವನು ಪೂರೈಸದಿದ್ದರೆ ಅವನ ವಿರುದ್ಧ ಡಿಕ್ರಿಯನ್ನು ಅಮಲ್‍ಜಾರಿಗೆ ಕೊಡಲು ಮೊದಲನೆಯ ಪಕ್ಷಗಾರ ನ್ಯಾಯಾಲಯಕ್ಕೆ ಅರ್ಜಿ ಹಾಕಿಕೊಳ್ಳಬಹುದು. ಪ್ರತಿಪಕ್ಷದವನು ನೀಡುವ ಸಮಜಾಯಿಷಿಯನ್ನು ನ್ಯಾಯಾಲಯ ಕೀಳಿ ಡಿಕ್ರಿಯ ಅಮಲ್‍ಜಾರಿಗೆ ಆದೇಶ ನೀಡಬಹುದು. ಪ್ರತಿ ಪಕ್ಷಗಾರನನ್ನು ಸಿವಿಲ್ ಬಂದೀಖಾನೆಯ ಶಿಕ್ಷೆಗೆ ಗುರಿಪಡಿಸಬಹುದು (ಇದರ ವೆಚ್ಚವನ್ನು ಡಿಕ್ರಿದಾರ ಭರಿಸಬೇಕಾಗುತ್ತದೆ). ಅಥವಾ ಡಿಕ್ರಿಯ ಮೊಬಲಗಿನ ಪಾವತಿಗಾಗಿ ಅವನ ಆಸ್ತಿಯ ಜಫ್ತಿ ಅಥವಾ ವಿಕ್ರಯಕ್ಕೆ ಆದೇಶ ನೀಡಬಹುದು.

ವರ್ಗ:ಕಾನೂನು ಪದಗಳು
ವರ್ಗ:ಕಾನೂನು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಜಾರ್ಜ್ಟೌನ್ (ಗಯಾನ)

ಜಾರ್ಜ್‍ಟೌನ್ -ಗಯಾನ ಗಣರಾಜ್ಯದ ರಾಜಧಾನಿ ; ಪ್ರಮುಖ ಬಂದರು. ಜನಸಂಖ್ಯೆ ಸು.1,95,000 (1970ರ ಅಂದಾಜು). ಡೆಮರ್ಯಾರ ನದಿಯ ಮುಖದ ಬಳಿ, ಅದರ ಬಲದಂಡೆಯ ಮೇಲೆ ಇದೆ. ಡಚ್ಚರ ಸ್ವಾಧೀನದಲ್ಲಿದ್ದಾಗ ಇದಕ್ಕೆ ಮೊದಲಿದ್ದ ಹೆಸರು ಸ್ಟ್ಯಾಬ್ರೋಕ್. 1784ರಲ್ಲಿ ಇದನ್ನು ಎಸಕೀಬೋ ಮತ್ತು ಡೆಮರ್ಯಾರ ವಸಾಹತು ಪ್ರದೇಶಗಳ ಸಂಯುಕ್ತ ರಾಜಧಾನಿಯಾಗಿ ಮಾಡಿ 1812ರಲ್ಲಿ ಇದರ ಹೆಸರನ್ನು ಜಾರ್ಜ್‍ಟೌನ್ ಎಂದು ಬದಲಾಯಿಸಲಾಯಿತು.

ಜಾರ್ಜ್‍ಟೌನ್ ಜಗತ್ತಿನ ಅತ್ಯಂತ ಸುಂದರ ನಗರಗಳಲ್ಲೊಂದು ಎಂದು ಪ್ರಸಿದ್ಧವಾಗಿದೆ. ನಗರದ ರಸ್ತೆಗಳು ಅಗಲವಾಗಿಯೂ ಅನೇಕ ಕಡೆ ಜೋಡಿಯಾಗಿಯೂ ಇವೆ. ಮೇನ್ ಸ್ಟ್ರೀಟ್ ಎಂಬುದು ನಗರದ ಪ್ರಮುಖ ಮತ್ತು ಅತ್ಯಂತ ಸುಂದರ ರಸ್ತೆ. ನಗರದ ವಿವಿಧ ಭಾಗಗಳಲ್ಲಿ ಹಂಚಿಹೋಗಿರುವ ಪ್ರಮುಖ ಕಟ್ಟಡಗಳ ಸುತ್ತಲೂ ಸುಂದರ ಉದ್ಯಾನಗಳಿವೆ. ನಗರದ ಮಧ್ಯದಲ್ಲಿರುವ ಶಾಸನ ಭವನ, ಪುರಸಭಾ ಭವನ, ನ್ಯಾಯಾಲಯ ಕಟ್ಟಡಗಳು ಹಳೆಯವು. 19ನೆಯ ಶತಮಾನದ ಕೊನೆಯ ಭಾಗದಲ್ಲಿ ಕಟ್ಟಿದವು. ಇಲ್ಲಿ ಎರಡು ಆಸ್ಪತ್ರೆಗಳು, ಸಾರ್ವಜನಿಕ ಗ್ರಂಥಾಲಯ ಇವೆ. ಹುಡುಗರಿಗಾಗಿ ಕ್ವೀನ್ಸ್ ಕಾಲೇಜು, ಹುಡುಗಿಯರಿಗಾಗಿ ಬಿಷಪ್ಸ್ ಹೈಸ್ಕೂಲು ಮತ್ತು ಒಂದು ತಾಂತ್ರಿಕ ಶಿಕ್ಷಣ ಸಂಸ್ಥೇ ಇವೆ. ಗಣರಾಜ್ಯದ ಏಕೈಕ ವಿಶ್ವವಿದ್ಯಾಲಯವಾದ ಗೈಯಾನ ವಿಶ್ವವಿದ್ಯಾಲಯ ಇರುವುದು ಇಲ್ಲಿಯೆ. ನಗರದ ಹೊರವಲಯದಲ್ಲಿರುವ ಸಸ್ಯೋದ್ಯಾನ ಪ್ರಸಿದ್ಧವಾದ್ದು. ಇಲ್ಲಿ ಬತ್ತ, ಕಬ್ಬು ಮತ್ತು ಹತ್ತಿಯ ಪ್ರಾಯೋಗಿಕ ಕ್ಷೇತ್ರಗಳಿವೆ. ಇಲ್ಲಿಯ ಸಮುದ್ರ ಕಟ್ಟೆ ಹಾಗೂ ನಗರ ಮಧ್ಯದಲ್ಲಿರುವ ಉದ್ಯಾನ ಪ್ರಮುಖ ವಿಹಾರಕೇಂದ್ರಗಳು. ಕ್ರಿಕೆಟ್, ಫುಟ್ಬಾಲ್, ಕುದುರೆಸವಾರಿ, ದೋಣಿಪಂದ್ಯ ಇಲ್ಲಿಯ ಮುಖ್ಯ ಕ್ರೀಡೆಗಳು. ಇಲ್ಲಿಯ ಬಂದರಿನ ಮೂಲಕ ಸಕ್ಕರೆ, ಬತ್ತ, ಹಣ್ಣು, ಚಿನ್ನ, ವಜ್ರ, ಬಾಕ್ಸೈಟ್ ಹೆಚ್ಚಾಗಿ ರಫ್ತಾಗುತ್ತವೆ.

ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ವರ್ಗ:ಕೆರಿಬ್ಬಿಯನ್
ಜಿಗಿಜಿಂಕೆ

thumb|ಗಂಡು ಜಿಗಿಜಿಂಕೆ
ಜಿಗಿಜಿಂಕೆ -ದಕ್ಷಿಣ ಆಫ್ರಿಕ, ಕಲಹರಿ ಮರುಭೂಮಿ, ಅಂಗೋಲಗಳಲ್ಲಿನ ಮರಗಳಿಲ್ಲದ ವೆಲ್ಟ್ ಪ್ರದೇಶಗಳಲ್ಲಿ ಮಾತ್ರ ಕಾಣದೊರೆಯುವ ಒಂದು ಸಸ್ತನಿ (ಸ್ಪ್ರಿಂಗ್ ಬಾಕ್). ಆರ್ಟಿಯೊಡ್ಯಾಕ್ಟಿಲ ಗಣದ ಬೋವಿಡೀ ಕುಟುಂಬಕ್ಕೆ ಸೇರಿದೆ. ಆಂಟಿಡಾರ್ಕಾಸ್ ಮಾಸ್ರ್ಯುಪಿಯೇಲಿಸ್ ಇದರ ಶಾಸ್ತ್ರೀಯ ನಾಮ. 

ಗೆಜೆಲ್ ಜಿಂಕೆಯಂತೆಯೇ ಇರುವ ಇದು ಅದಕ್ಕೆ ಹತ್ತಿರ ಸಂಬಂಧಿಯೂ ಹೌದು. ಜಿಗಿ ಜಿಂಕೆಯ ಕೆಳವಡೆಯಲ್ಲಿ ೫ ಜೊತೆ ಅರೆಯುವ ಹಲ್ಲುಗಳಿದ್ದರೆ ಗೆಜೆಲಿನಲ್ಲಿ ೬ ಜೊತೆಗಳಿವೆ. ಜೊತೆಗೆ ಜಿಗಿಜಿಂಕೆಯ ಬೆನ್ನಮೇಲೆ ಬಾಲದವರೆಗೆ ಬಿಳಿಯ ಕೂದಲಿನ ಸಾಲು ಇದೆ.  ಪ್ರಾಣಿ ಗಾಬರಿಗೊಂಡಾಗ ಈ ಸಾಲಿನಲ್ಲಿರುವ ಕೂದಲುಗಳು ನಿಮಿರಿ ನಿಲ್ಲುತ್ತವೆ.  ಇದು ಗುಂಪಿನ ಇತರ ಪ್ರಾಣಿಗಳಿಗೆ ಎಚ್ಚರಿಕೆಯ ಸೂಚನೆಯಾಗುತ್ತದೆ. ಈ ರೀತಿಯ ಕೂದಲ ಸಾಲು ಗೆಜೆಲುಗಳಲ್ಲಿಲ್ಲ.  ಜಿಗಿಜಿಂಕೆ ಆಡಿನ ಗಾತ್ರದ ಪ್ರಾಣಿ ; ದೇಹದ ಉದ್ದ ೧.೨-೧.೪m. ಎತ್ತರ ೭೩-೮೭ ಛಿm ; ತೂಕ ೩೨-೩೬ ಕೆ.ಜಿ ; ಬಣ್ಣ ಹಳದಿಮಿಶ್ರಿತ ಕಂದು. ಉದರ ಭಾಗ ಮತ್ತು ಕಾಲುಗಳ ಒಳಭಾಗ ಬೆಳ್ಳಗಿವೆ.  ದೇಹದ ಎರಡೂ ಪಕ್ಕಗಳಲ್ಲಿ ಬೆನ್ನು ಉದರ ಸೇರುವೆಡೆ ಕಗ್ಗಂದು ಬಣ್ಣದ ಅಡ್ಡಪಟ್ಟೆಯುಂಟು. ಅಂಚು ಬೆಳ್ಳಗಿದೆ. ಗಂಡು, ಹೆಣ್ಣುಗಳೆರಡರಲ್ಲೂ ಕರಿಯ ಬಣ್ಣದ ಕೋಡುಗಳುಂಟು.  ಒಂದೊಂದು ಕೋಡಿನಲ್ಲೂ ೨೦ ಉಂಗುರ ಗುರುತುಗಳಿವೆ.  ಜಿಗಿಜಿಂಕೆ ಓಡುವಾಗ ೩-೩.೫ m. ಎತ್ತರಕ್ಕೆ ಜಿಗಿಯುತ್ತ ಮುಂದುವರಿಯುತ್ತದೆ.  ಇದರಿಂದಲೇ ಇದಕ್ಕೆ ಜಿಗಿಜಿಂಕೆ ಎಂದು ಹೆಸರು. ಸಣ್ಣಪುಟ್ಟ ಗಿಡಗೆಂಟೆಗಳ ಚಿಗುರು, ಹುಲ್ಲು ಇದರ ಪ್ರಧಾನ ಆಹಾರ. ನೀರಿಲ್ಲದೆ ಬಹುಕಾಲ ಇರಬಲ್ಲುದು. 

ಜಿಗಿಜಿಂಕೆ ಸಂಘಜೀವಿ. ಸಾವಿರಾರು ಪ್ರಾಣಿಗಳ ಗುಂಪುಗಳಲ್ಲಿ ಜೀವಿಸುತ್ತದೆ. ಒಂದು ಕಾಲದಲ್ಲಿ ದಶಲಕ್ಷಕ್ಕೂ ಮೀರಿದ ಭಾರಿ ಗುಂಪುಗಳಲ್ಲಿ ಆಫ್ರಿಕಾದ ಮೈದಾನಗಳಲ್ಲಿ ಒಂದೆಡೆಯಿಂದ ಇನ್ನೊಂದೆಡೆಗೆ ಚಲಿಸುತ್ತಿದ್ದವಂತೆ.  ಹೀಗೆ ಸಾಗುವಾಗ ದಾರಿಯಲ್ಲಿ ಸಿಕ್ಕ ಹೊಲಗದ್ದೆಗಳೆಲ್ಲ ನಿರ್ನಾಮವಾಗುತ್ತಿದ್ದವಂತೆ.  ಇದನ್ನು ತಡೆಯಲು ಆಗಿನ ಸರ್ಕಾರವೇ ಬಂದೂಕುಗಳನ್ನು ಹಂಚಿ ಜಿಗಿಜಿಂಕೆಗಳ ಸಾಮೂಹಿಕ ನಾಶವನ್ನು ಕೈಗೊಂಡಿತು. ಇಂಥ ಬೃಹತ್ ಪ್ರಮಾಣದ ಕೊಲ್ಲುವಿಕೆಯಿಂದಾಗಿ ಇವುಗಳ ಸಂಖ್ಯೆ ಇಂದು ಬಹಳ ಇಳಿದುಹೋಗಿದ್ದು ಮತ್ತೆ ಸರ್ಕಾರವೇ ಕಾನೂನಿನ ಮೂಲಕ ಇವುಗಳ ರಕ್ಷಣೆಯನ್ನು ಮಾಡುತ್ತಿದೆ.

ಜಿಗಿಜಿಂಕೆಯನ್ನು ಸಾಕುವುದು ಸುಲಭ. 

ಇದು ದಕ್ಷಿಣ ಆಫ್ರಿಕಾದ ರಾಷ್ಟ್ರೀಯ ಲಾಂಛನವೂ ಆಗಿದೆ.

ವರ್ಗ:ಪ್ರಾಣಿಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಡಾಸೋ ಡಾಸೀ

ಡಾಸೋ, ಡಾಸೀ 1479-1542. ಹದಿನಾರನೆಯ ಶತಮಾನದ ಇಟಲಿಯ ಚಿತ್ರಕಾರ. ಈತನ ನಿಜನಾಮ ಜೋವಾನೀ ಡ ಲುಟೇರ. thumb

ಇವನು ಫೆರ್ರಾರಾಪಂಥ ಎಂದು ಕರೆಯಲಾದ ಕಲಾಸಂಪ್ರದಾಯದ ಕಟ್ಟಕಡೆಯ ಪ್ರತಿನಿಧಿ. ಇವನ ಬಾಲ್ಯ ಮತ್ತು ಶಿಕ್ಷಣಗಳ ಬಗೆಗೆ ಹೆಚ್ಚಿನ ಮಾಹಿತಿಗಳು ದೊರೆತಿಲ್ಲ. ಈತನ ಶೈಲಿಯನ್ನು ಗಮನಿಸಿ ಕೆಲವು ಕಲಾಭಿಜ್ಞರು ಈತ ಜೋರ್ಜೋನೇ ಮತ್ತು ಟಿಷನ್‍ರ ಕಾಲದ ವೆನಿಸ್ ನಗರದವನಿರಬೇಕು ಎಂದು ನಿರ್ಧರಿಸಿದ್ದಾರೆ. ಪ್ರಸಿದ್ಧ ಪುರಾತನ ಕಲಾವಿರ್ಮಶಕ ವಸಾರಿಯ ಅಭಿಪ್ರಾಯದಂತೆ ಇವನು ಕಾಸ್ಟಾ ಎಂಬುವನ ಬಳಿ ಶಿಕ್ಷಣವನ್ನು ಪಡೆದ. ರೋಮ್ ನಗರಕ್ಕೆ ಭೇಟಿ ಇತ್ತನೆಂದು ಸಹ ಊಹಿಸಲಾಗಿದೆ. ಇವನ ಪ್ರಪ್ರಥಮ ಕೃತಿಯಾದ ನಿಂಫ್ ಅಂಡ್ ಫಾನ್ ಎಂಬ ಚಿತ್ರದಲ್ಲಿ ಪ್ರಶಾಂತವೂ ಕಾವ್ಯಾತ್ಮವೂ ಆದ ವರ್ಣವಿನ್ಯಾಸವಿದೆ. ಆದರೆ ಇದರ ನಕ್ಷಾರೇಖನ ದೋಷಪೂರಿತವಾಗಿದೆ. ಕ್ರಿ.ಶ.ಸುಮಾರು 1512ರಲ್ಲಿ ಇವನು ವೆನಿಸ್ಸನ್ನು ಬಿಟ್ಟು ತನ್ನ ಅಣ್ಣನಾದ ಪ್ರಸಿದ್ಧ ಕಲಾವಿದ ಬ್ಯಾಟಿಸ್ಟಾನ ಬಳಿ ಕೆಲಸಕ್ಕೆ ಸೇರಿದನಲ್ಲದೆ ಡ್ಯೂಕ್ ಆಫ್ ಮಾಂಟುವ ಎಂಬ ಶ್ರೀಮಂತನಿಗಾಗಿ ಬ್ಯಾಟಿಸ್ಟಾ ಕೈಗೊಂಡಿದ್ದ ವರ್ಣಾಲಂಕಾರ ಉದ್ಯೋಗದಲ್ಲಿ ಸಹಭಾಗಿಯಾದ. ಬಹುಶಃ ಈ ಸುಮಾರಿನಲ್ಲಿ ಈತ ಪ್ರಸಿದ್ಧ ಚಿತ್ರಕಾರ ಕರೆಜೋವಿನ ಪ್ರಭಾವಕ್ಕೆ ಒಳಗಾಗಿರಬೇಕು. 1517ರಿಂದಾಚೆಗೆ ಡಾಸೋ-ಬ್ಯಾಟಿಸ್ಟಾ ಸೋದರರಿಬ್ಬರೂ ಫೆರ್ರಾರಾ ಡ್ಯೂಕನ ಆಶ್ರಯವನ್ನು ಪಡೆದು ಜೀವಮಾನವನ್ನೆಲ್ಲ ಅವನ ಸೇವೆಯಲ್ಲೇ ಕಳೆದರು. ಡ್ಯೂಕನ ಆಸ್ಥಾನದಲ್ಲಿ ಅವರಿಬ್ಬರೂ ಆರ್ಯೋಸ್ಟೋವಿನ ಜೊತೆ ಸೇರಿ ರಾಜನ ಮಾಂಡಲಿಕರ ಸಲುವಾಗಿ ವಿವಿಧ ರೀತಿಯ ಮನೋರಂಜನೆಗಳನ್ನು ಏರ್ಪಡಿಸಿದರು. ಅವನ ಸರ್ಸೀ ಎನ್ನುವ ಚಿತ್ರದ ವಸ್ತು ಆರ್ಯೋಸ್ಟೋವಿನ ಆರ್ಲಾಂಡೋ ಫ್ಯೂರಿಯಾಸೋ ಕಾವ್ಯದಿಂದ ಎತ್ತಿಕೊಂಡದ್ದು ಎನ್ನುವುದುಂಟು. ಆ ಕಾಲದಲ್ಲಿ ಬರೆದ ಡಾಸೋನ ಚಿತ್ರಗಳಲ್ಲಿ ಜೋರ್ಜೋನೇಯ ಪ್ರಭಾವ ಅಚ್ಚಳಿಯದೆ ಮೂಡಿದೆ. ಅರಳಿದ ತುಟಿಗಳ್ಳುಳ್ಳ ಕಾವ್ಯದೇವತೆಯ (ಮ್ಯೂಸ್) ಆಕೃತಿ ಮತ್ತು ವಿಚಿತ್ರ ಭೂದೃಶ್ಯಗಳು- ಇವನ ಚಿತ್ರಗಳಲ್ಲಿ ಮತ್ತೆ ಮತ್ತೆ ಬರುತ್ತವೆ. ಝಗಝಗಿಸುವ ಬೆಳಕನ್ನು ಚೆಲ್ಲಿ ಕಾವ್ಯಮಯವೂ ನಿಗೂಢವೂ ಆದ ವಾತಾವರಣದ ಪರಿಣಾಮಗಳನ್ನು ಸೃಷ್ಟಿಸುವುದರಲ್ಲಿ ಇವನನ್ನು ಮೀರಿಸಿದವರಿಲ್ಲ. ಫೆರ್ರಾರಾ ಪಂಥದವರ ಸಮೃದ್ಧ ರಮ್ಯ ಶೈಲಿಗೆ ಈತನ ಚಿತ್ರಗಳು ಉತ್ತಮ ಉದಾಹರಣೆಗಳಾಗಿವೆ.

ವರ್ಗ:ಚಿತ್ರಕಾರರು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಜಾವ ಮಾನವ

ಜಾವ ಮಾನವ -ಸುಮಾರು 7,00,000 ವರ್ಷಗಳ ಹಿಂದೆ ಏಷ್ಯ, ಆಫ್ರಿಕ ಖಂಡಗಳ ಕೆಲವು ಭಾಗಗಳಲ್ಲೂ ಬಹುಶಃ ಯೂರೋಪಿನ ಹಲವೆಡೆಗಳಲ್ಲೂ ಜೀವಿಸಿದ್ದನೆನ್ನಲಾದ ಒಬ್ಬ ಮಂಗಮಾನವ. ಹೋಮೋ ಎರೆಕ್ಟಸ್ ಈತನ ವೈಜ್ಞಾನಿಕ ನಾಮ. 

ಡೂಬ್ವಾ ಎಂಬ ಡಚ್ ವಿಜ್ಞಾನಿ ಜಾವದಲ್ಲಿನ ಸೋಲೋ ನದೀದಂಡೆಯ ಮೇಲಿನ ಟ್ರಿನಿಲ್ ಎಂಬ ಹಳ್ಳಿಯ ಬಳಿ 1891ರಲ್ಲಿ ಮೊಟ್ಟಮೊದಲು ಈ ಮಾನವನ ತಲೆಬುರುಡೆ ಮತ್ತು ತೊಡೆ ಮೂಳೆಗಳನ್ನು (ಫೀಮರ್) ಪತ್ತೆ ಹಚ್ಚಿದ. ಇದರಿಂದಾಗಿ ಜಾವ ಮಾನವ ಎಂಬ ಹೆಸರು ಬಂದಿತು. ಡೂಬ್ವಾ ಈತನಿಗೆ ಪಿತಿಕ್ಯಾಂತ್ರಪಸ್ ಎರೆಕ್ಟಸ್ ಎಂಬ ಹೆಸರನ್ನು ಕೊಟ್ಟಿದ್ದ. ಆದರೆ ಹೋಮಿನಿಡೀ ಕುಟುಂಬದ ವರ್ಗೀಕರಣದ ಹಾಗೂ ಆಧುನಿಕ ನಾಮಕರಣ ಪದ್ಧತಿಯ ಪ್ರಮಾಣಬದ್ಧ ನಿಯಮಗಳಿಗೆ ಅನುಸಾರವಾಗಿ ಈ ಹೆಸರನ್ನು ಹೋಮೋ ಎರಕ್ಟಸ್ ಎಂದು ಬದಲಾಯಿಸಲಾಯಿತು. ಜಾವ ಮಾನವನ ಪಳೆಯುಳಿಕೆಗಳ ಶೋಧನೆಯಾದ ಕೆಲವು ವರ್ಷಗಳ ಬಳಿಕ ಚೀನದ ರಾಜಧಾನಿ ಪೀಕಿಂಗ್ ಬಳಿ ಇನ್ನೊಂದು ಮಾನವ ಪ್ರಭೇದದ ಪಳೆಯುಳಿಕೆಗಳ ಪತ್ತೆಯಾಯಿತು. ಇದಕ್ಕೆ ಸೈನ್ಯಾಂತ್ರಪಸ್ ಪೀಕಿನೆನ್ಸಿಸ್ (ಪೀಕಿಂಗ್ ಮಾನವ) ಎಂಬ ಹೆಸರನ್ನು ಕೊಡಲಾಯಿತು. ಆದರೆ ಸೂಕ್ಷ್ಮ ಪರಿಶೀಲನೆಯ ಅನಂತರ ಈ ಮಾನವನ ತಲೆಬುರುಡೆ ಹಾಗೂ ಇತರ ಮೂಳೆಗಳು ಜಾವ ಮಾನವನ ಪಳೆಯುಳಿಕೆಗಳನ್ನೇ ಹೋಲುವುದು ಕಂಡುಬಂದುದರಿಂದ ಇವನ್ನೂ ಜಾವ ಮಾನವನ ಪಳೆಯುಳಿಕೆಗಳೆಂದೇ ಪರಿಗಣಿಸಲಾಯಿತು. ಇವೆರಡೂ ಹೋಮೋ ಎರೆಕ್ಟಸ್ ಪ್ರಭೇದದ ವಿಕಾಸದಲ್ಲಿನ ಎರಡು ಹಂತಗಳೆಂದೂ ಪೀಕಿಂಗ್ ಹಂತ ಜಾವ ಹಂತಕ್ಕಿಂತ ಇತ್ತೀಚಿನದು ಮತ್ತು ಹೆಚ್ಚು ಮುಂದುವರಿದುದು ಎಂದೂ ಬಗೆಯಲಾಗಿದೆ. ಇದೇ ರೀತಿ 1949ರಲ್ಲಿ ದಕ್ಷಿಣ ಆಫ್ರಿಕದ ಸ್ವಾರ್ಟ್‍ಕ್ರಾನ್ಸ್‍ನಲ್ಲಿ ಟೆಲ್ಯಾಂತ್ರಪಸ್ (ಸ್ವಾರ್ಟ್‍ಕ್ರಾನ್ಸ್ ಮಾನವ) ಮಾನವನ ಪಳೆಯುಳಿಕೆಗಳೂ 1961ರಲ್ಲಿ ಪೂರ್ವ ಆಫ್ರಿಕದ ಓಲ್ಡವೇ ಕಮರಿಯಲ್ಲಿ 5,00,000 ವರ್ಷಗಳ ಹಿಂದಿನ ಎರೆಕ್ಟಸ್ ಪ್ರಭೇದದ ಪಳೆಯುಳಿಕೆಗಳೂ 1963-64ರಲ್ಲಿ ಚೀನದ ಲಾಂಶಿಯನ್ ಬಳಿ ಲಾಂಶಿಯನ್ ಮಾನವನ ಪಳೆಯುಳಿಕೆಗಳೂ 1965ರಲ್ಲಿ ಹಂಗರಿಯಲ್ಲಿ ಎರೆಕ್ಟಸ್ ಪ್ರಭೇದದ ಹೆಚ್ಚು ಮುಂದುವರಿದ ಹಂತವನ್ನು ಪ್ರದರ್ಶಿಸುವ ಮಾನವನ ಅವಶೇಷಗಳೂ ಪತ್ತೆಯಾದವು. ಸ್ವಾರ್ಟ್‍ಕ್ರಾನ್ಸ್ ಮತ್ತು ಲಾಂಶಿಯನ್ ಮಾನವ ಪಳೆಯುಳಿಕೆಗಳು ಕೂಡ ಎರೆಕ್ಟಸ್ ಪ್ರಭೇದದ ಎರಡು ಬಗೆಗಳೆಂದು ತಿಳಿಯಲಾಗಿದೆ. 7,00,000 ವರ್ಷಗಳ ಹಿಂದೆ ಮೊದಲಿಗೆ ಕಾಣಿಸಿಕೊಂಡ ಜಾವ ಮಾನವ ಸುಮಾರು 2,00,000 ವರ್ಷಗಳ ಕಾಲ ಜೀವಿಸಿದ್ದು ಮಧ್ಯ ಪ್ಲೀಸ್ಟೊಸೀನ್ ಅವಧಿಯ ಆರಂಭದಲ್ಲಿ ಅಂದರೆ 5,00,000 ವರ್ಷಗಳ ಹಿಂದೆ ಅಳಿದು ಹೋದ.

ಜಾವ ಮಾನವನ ಕಂಕಾಲ ಆಧುನಿಕ ಮಾನವನ (ಹೋಮೋ ಸೇಪಿಯನ್ಸ್) ಕಂಕಾಲದಂತೆಯೇ ಇತ್ತು. ಆದರೆ ಮಿದುಳು ಚಿಕ್ಕದಾಗಿತ್ತು. ತಲೆಬುರುಡೆ ಚಪ್ಪಟೆಯಾಗಿಯೂ ದಪ್ಪವಾಗಿಯೂ ಇತ್ತು. ಹುಬ್ಬಿನ ಏಣುಗಳು ಮುಂಚಾಚಿಕೊಂಡಿದ್ದವು. ಹಲ್ಲುಗಳು ದೊಡ್ಡವು ಮತ್ತು ಹೆಚ್ಚು ಹಿಂದುಳಿದ ರೀತಿಯವು. ಜಾವ ಮಾನವ ಕುಳ್ಳು ಗಾತ್ರದವನಾಗಿದ್ದ. ಈತನ ಪಳೆಯುಳಿಕೆಗಳು ದೊರೆತ ಸ್ಥಳಗಳ ಬಳಿ ಇದ್ದಿಲು ಮತ್ತು ಮಡಿಕೆಯ ಚೂರುಗಳು ಸಿಕ್ಕಿರುವುದರಿಂದ ಜಾವ ಮಾನವನಿಗೆ ಬೆಂಕಿಯ ಬಳಕೆ ತಿಳಿದಿತ್ತೆಂದೂ ಅವನದೇ ಆದ ಸಂಸ್ಕøತಿಯಿತ್ತೆಂದೂ ಊಹಿಸಲಾಗಿದೆ. ಜೊತೆಗೆ ದೊಡ್ಡ ಗಾತ್ರದ ಪ್ರಾಣಿಗಳ ಎಲುಬುಗಳೂ ಇಲ್ಲಿ ದೊರೆಯುವುದರಿಂದ ಜಾವ ಮಾನವ ಬೇಟೆ ಜೀವನ ನಡೆಸುತ್ತಿದ್ದನೆಂದು ತಿಳಿಯಲಾಗಿದೆ. ಈ ಮಾನವ ಜೀವಿಸುತ್ತಿದ್ದ ಗುಹೆಗಳಲ್ಲಿ ದೊರೆತ ಕೆಲವು ತಲೆಬುರುಡೆಗಳು ಹೊಡೆತಕ್ಕೆ ಈಡಾಗಿ ಚೂರುಚೂರಾಗಿರುವಂತೆ ತೋರುವುದರಿಂದ, ಇಂದು ಕಲವು ಆದಿವಾಸಿ ಜನಾಂಗಗಳಲ್ಲಿ ಕಾಣಬರುವಂತೆ ಜಾವ ಮಾನವ ಕೂಡ ಮೂಢನಂಬಿಕೆಯ ಕಾರಣಗಳಿಗಾಗಿ ತನ್ನ ಶತ್ರುಗಳ ಮಿದುಳನ್ನು ಹೊರ ತೆಗೆಯುತ್ತ್ತಿದ್ದನೆಂದು ಹೇಳಲಾಗಿದೆ.

ಜಾವ ಮಾನವನಿಗೂ ಆಧುನಿಕ ಮಾನವನಿಗೂ ಜಾವದಲ್ಲಿ ಪ್ಲೀಸ್ಟೊಸೀನ್ ಕಲ್ಪದ ಪೂರ್ವಾರ್ಧದಲ್ಲಿ (ವರ್ತಮಾನಕಾಲದಿಂದ 1 ದಶಲಕ್ಷ ವರ್ಷಗಳಷ್ಟು ಪ್ರಾಚೀನದ ವರೆಗಿನ ಅವಧಿ) ದೊರೆತ ಸೋಲೋ ಮಾನವ, ಆಫ್ರಿಕದ ರೊಡೀಸಿಯನ್ ಮಾನವ, ಹೈಡೆಲ್‍ಬರ್ಗ್ ಮಾನವ, ಆಲ್ಜೀರಿಯದ ಟರ್ನಿಫೈನ್ ಬಳಿ ದೊರೆತ ಮಾನವ-ಮುಂತಾದವುಗಳಿಗೂ ಇರುವ ಸಂಬಂಧಗಳ ಬಗ್ಗೆ ಇನ್ನೂ ಸಂಶೋಧನೆ ನಡೆಯುತ್ತಲೇ ಇದೆ.

ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಸಿಂಥನ್ ಟಾಪ್

thumb|ಸಿಂಥನ್ ಟಾಪ್‍ನ ನೋಟ

**ಸಿಂಥನ್ ಟಾಪ್** ಪರ್ವತದ ಕಣಿವೆದಾರಿಯಾಗಿದೆ. ಇದು ದಕ್ಷಿಣ ಕಾಶ್ಮೀರದ ಅನಂತ್‍ನಾಗ್ ಜಿಲ್ಲೆಯ ಬ್ರೆಂಗ್ ಕಣಿವೆ ಮತ್ತು ಚೆನಾಬ್ ಕಣಿವೆಯ ಕಿಶ್ತ್ವರ್ ಜಿಲ್ಲೆಯ ನಡುವೆ ಇದೆ.

## ಸ್ಥಳ 
ಸಿಂಥನ್ ಕಣಿವೆಮಾರ್ಗವು ಅನಂತನಾಗ್‍ನ್ನು ಕಿಶ್ತ್ವರ್‌ನೊಂದಿಗೆ ಜೋಡಿಸುತ್ತದೆ. ಇದು ವರ್ಷದ ಬಹುಪಾಲು ಹಿಮದಿಂದ ಆವೃತವಾಗಿರುತ್ತದೆ. ಸಿಂಥನ್ ಟಾಪ್ ಸ್ಥಳೀಯ ಜನರನ್ನು ಹೊಂದಿಲ್ಲ. ಕೋಕರ್‌ನಾಗ್, ಡುಕ್ಸುಮ್‍ನಂತಹ ಪಕ್ಕದ ಸ್ಥಳಗಳ ಕುರುಬರು  ಮತ್ತು ಪ್ರವಾಸಿಗರು ಹಾಗೂ ಪ್ರವಾಸೋದ್ಯಮದಲ್ಲಿ ಕೆಲಸ ಮಾಡುವವರು ಡೇರೆಗಳಲ್ಲಿ ರಾತ್ರಿಯಿಡೀ ಉಳಿಯಬಹುದು.

## ಪ್ರವಾಸೋದ್ಯಮ 
ಕಣಿವೆಯ ಇತರ ಪ್ರದೇಶಗಳಂತೆ, ಸಿಂಥನ್ ಟಾಪ್ ತನ್ನ ಸೌಂದರ್ಯ ಮತ್ತು ಅದ್ಭುತ ಪ್ರವಾಸಿ ಆಕರ್ಷಣೆಗಳಿಗೆ ಹೆಸರುವಾಸಿಯಾಗಿದೆ. ಈ ಸ್ಥಳವು ಚೆನಾಬ್ ಕಣಿವೆಯಲ್ಲಿನ ಪ್ರಮುಖ ಪ್ರವಾಸಿ ತಾಣವಾಗಿ ವೇಗವಾಗಿ ಬೆಳೆಯುತ್ತಿದೆ. ಪರ್ವತಾರೋಹಣ, ಚಾರಣ ಮತ್ತು ಸ್ಕೀಯಿಂಗ್‌ಗಾಗಿ ಈ ಸ್ಥಳವು ಹೊರಹೊಮ್ಮುತ್ತಿದೆ.

'360 ಡಿಗ್ರಿ ವ್ಯೂ' ಎಂಬ ಸ್ಥಳದಲ್ಲಿ, ಕಾಶ್ಮೀರ ಮತ್ತು ಜಮ್ಮು ಎರಡೂ ವಿಭಾಗಗಳ ಪ್ರದೇಶಗಳನ್ನು ನೋಡಬಹುದು.

## ಉಲ್ಲೇಖಗಳು 
ವರ್ಗ:ಜಮ್ಮು ಮತ್ತು ಕಾಶ್ಮೀರ
ವರ್ಗ:ಪ್ರವಾಸಿ ಆಕರ್ಷಣೆಗಳು
ಎರ್ನಾಂಡೋ ಡಿ ಸೋಟೋ

ಎರ್ನಾಂಡೋ ಡಿ ಸೋಟೋ (1500-1542). ಅಮೆರಿಕ ಸಂಯುಕ್ತ ಸಂಸ್ಥಾನಗಳ ಆಗ್ನೇಯ ಪ್ರದೇಶದಲ್ಲಿ ಸುತ್ತಾಡಿದ ಸ್ಪ್ಯಾನಿಷ್ ಪರಿಶೋಧಕ ಹಾಗೀ ಮಿಸಿಸಿಪಿ ನದಿಯ ಆವಿಷ್ಕರ್ತ.  thumb

## ಬದುಕು
ಜನನ, ಸ್ಪೇನಿನ ಎಸ್ಟ್ರಮಡುರ ಪ್ರಾಂತ್ಯದಲ್ಲಿ. ಡಾರಿಯನ್‍ನ (ಪನಾಮಾ) ರಾಜ್ಯಪಾಲ ಪೆದ್ರಾರಿಯಾಸ್ ದಾವಿಲಾನ ಆಶ್ರಯದಲ್ಲಿದ್ದ. 1519ರಲ್ಲಿ ಅವನೊಂದಿಗೆ ಮಧ್ಯ ಅಮೆರಿಕಕ್ಕೆ ಹೋದ. ದಾವಿಲಾನ ಮಗಳು ಇಸಬೆಲಳನ್ನು ಮದುವೆಯಾದ. 

## ಅನ್ವಷಣೆಗಳು
1532ರಲ್ಲಿ ಪೆರುವಿನಲ್ಲಿ ಫ್ರಾಂತೀಸ್ಕೋ ಪಿದಾರೋನನ್ನು ಕೂಡಿಕೊಂಡು, ಇನ್ಕದ ದೊರೆ ಆಟಾವಾಲ್ಪಾನನ್ನು ಸೆರೆಹಿಡಿಯಲು ಸಹಾಯಮಾಡಿ, ಅದರ ರಾಜಧಾನಿ ಕೊಸ್ಕೋಗೆ ಹಾದಿ ತೋರಿಸಿದ. ಅನಂತರ ಸ್ಪೇನಿಗೆ ಹಿಂದಿರುಗಿದ. ಆದರೆ 1536ರಲ್ಲಿ ಉತ್ತರ ಅಮೆರಿಕದ ಫ್ಲಾರಿಡ ಪ್ರದೇಶವನ್ನು ಜಯಿಸಲು 5ನೆಯ ಚಾರ್ಲ್ಸ್ ನ ಅನುಮತಿ ಪಡೆದು, 1538ರ ಏಪ್ರಿಲ್‍ನಲ್ಲಿ ಅಲ್ಲಿಗೆ ಹೊರಟ. ಇವನು ಕ್ಯೂಬದ ರಾಜ್ಯಪಾಲನಾಗಿ ನೇಮಕವಾಗಿದ್ದ. ಈಗಿನ ಸಂಯುಕ್ತ ಸಂಸ್ಥಾನಗಳ ಆಗ್ನೇಯ ಭಾಗವನ್ನು ಪರಿಶೋಧಿಸಿದವನು ಈತ. 

1539ರ ಮೇ 18ರಂದು ಹವಾನದಿಂದ ಒಂಬತ್ತು ನೌಕೆಗಳು, ನಾವಿಕರು ಹಾಗೂ ಸೈನಿಕರೊಂದಿಗೆ ಹೊರಟು ಮೇ 25ರಂದು ಮೆಕ್ಸಿಕೋ ಖಾರಿಯಲ್ಲಿರುವ ಟ್ಯಾಂಪ ಕೊಲ್ಲಿಯನ್ನು ಸೇರಿ ವಾಯುವ್ಯ ದಿಕ್ಕಿನ ಒಳನಾಡನ್ನು ಪರಿಶೋಧಿಸಿ ಕೊಲಂಬಿಯದತ್ತ ಪ್ರಯಾಣ ಬೆಳೆಸಿ ಸವಾನ ನದಿಯ ಪೂರ್ವದಲ್ಲಿ ವಾಯವ್ಯಾಭಿಮುಖವಾಗಿ ಹೊರಟು ಉತ್ತರ ಕ್ಯಾರಲೈನ ಪ್ರದೇಶ ಸೇರಿ ಅಲ್ಲಿಂದ ಪಶ್ಚಿಮಕ್ಕೆ ತಿರುಗಿ ಅಲಬಾಮದ ಟಾಲಡೀಗ ಕೌಂಟಿಯ ಪ್ರದೇಶವನ್ನು ತಲಪಿ, ಕೆಳಕ್ಕೆ ಸಾಗಿ ಟಸ್ಕಲೂಸ ಸೀಮೆಯನ್ನು ಸೇರಿ ಅಲ್ಲಿಂದ ಪಶ್ಚಿಮಕ್ಕೆ ತಿರುಗಿ ಆಲಬಾಮ ನದಿಯನ್ನು ದಾಟಿ ಕ್ಲಾರ್ಕ್ ಕೌಂಟಿಗೆ ಬಂದ. ಅಲ್ಲಿ ನಡೆದ ಒಂದು ಯುದ್ಧದಲ್ಲಿ ಇವನ ಕಡೆಯ 70 ಮಂದಿ ಮೃತರಾಗಿ ಅನೇಕರು ಗಾಯಗೊಂಡರು. ಇವನಿಗೂ ತೀವ್ರಗಾಯಗಳಾದುವು. ಅನಂತರ ಇವನು ವಾಯುವ್ಯಾಭಿಮುಖವಾಗಿ ಮುಂದುವರಿದು ಮುಂದೆ ಮಿಸಿಸಿಪಿ ಎನಿಸಿಕೊಂಡ ಪ್ರದೇಶವನ್ನು ಪ್ರವೇಶಿಸಿದ. ಇವನು 1541ರ ಜೂನ್ 18ರಂದು ಮಿಸಿಸಿಪಿ ನದಿಯನ್ನು ಕಂಡು ಹಿಡಿದನೆಂದು ಹೇಳಲಾಗಿದೆ. ಅದನ್ನೂ ದಾಟಿ ಈಗಿನ ಆರ್ಕಾನ್ಸಸ್ ತಲುಪಿದ ಇವನ ತಂಡದವರು ಈ ಪ್ರದೇಶದಲ್ಲಿ ಮುಂದುವರಿದು ಲವೂಸಿಯಾನದಲ್ಲಿರುವ ಫೆರಿಡೇ ಬಳಿಯ ಒಂದು ಸ್ಥಳಕ್ಕೆ ಬಂದರು. ಅಲ್ಲಿ 1542ರ ಮೇ 21ರಂದು ಡಿ ಸೋಟೋ ಮರಣ ಹೊಂದಿದ. ಅನಂತರ ಈ ತಂಡ ಮೊಸ್ಕೋಸೋನ ನೇತೃತ್ವದಲ್ಲಿ ಮೆಕ್ಸಿಕೋವನ್ನು ತಲುಪಿತು. 

ಜಾರ್ಜಿಯದಿಂದ ಟೆಕ್ಸಸ್‍ವರೆಗಿನ ಇಂಡಿಯನ್ ಸಂಸ್ಕೃತಿಗಳ ಮೊದಲ ಪರಿಚಯ, ಉತ್ತರ ಅಮೆರಿಕದ ಆಗ್ನೇಯ ಭಾಗದಲ್ಲಿ ಐರೋಪ್ಯ ವಸಾಹತುಗಳ ಸ್ಥಾಪನೆ-ಇವು ಡಿ ಸೋಟೋನ ಪರಿಶೋಧನೆಯ ಫಲಿತಾಂಶಗಳು.

ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ವರ್ಗ:ಸಂಶೋಧಕರು
ವಿಟೋರಿಯಾ ಡಿ ಸಿಕ

**ವಿಟೋರಿಯಾ ಡಿ ಸಿಕ** (1902-1974)  ಇಟಾಲಿಯನ್ ನಟ ಮತ್ತು ನಿರ್ದೇಶಕ. thumb

1932ರಲ್ಲಿ ಚಿತ್ರಗಳಲ್ಲಿ ನಟಿಸುವುದಕ್ಕೆ ಮುಂಚೆ ಪ್ರಸಿದ್ಧ ರಂಗನಟನಾಗಿದ್ದ. ಬೊಂಬಿನಿ ಸಿ ಗಾರ್ಡಿನೊ ಇವನ ಪ್ರಥಮ ನಿರ್ದೇಶಿತ ಚಿತ್ರ. 1930ರಲ್ಲಿ ಇಟಲಿಯಲ್ಲಿ ಸುಪ್ರಸಿದ್ಧ ನಿರ್ದೇಶಕನಾಗಿ ಹೆಸರು ಪಡೆದು ದ್ವಿತೀಯ ಮಹಾಯುದ್ಧದ ಅನಂತರ ವಿಶ್ವವಿಖ್ಯಾತ ನಿರ್ದೇಶಕನಾದ. ನಿರ್ದೇಶನದ ಜೊತೆ ಜೊತೆಗೆ ನಟಿಸುತ್ತಲೂ ಇದ್ದ. ಚಿತ್ರಗಳಲ್ಲಿ ಅತ್ಯಂತ ಆಧುನಿಕ ವಾಸ್ತವತೆಯನ್ನು ನಿರೂಪಿಸಿರುವುದೇ ಇವನ ಮಹತ್ತ್ವ. 1961ರಲ್ಲಿ ಹೊರಬಂದ ಲಾ ಸಿಯೋ ಸಿಯೂದ-ಇವನನ್ನು ವಿಶ್ವವಿಖ್ಯಾತ ನಿರ್ದೇಶಕನನ್ನಾಗಿಸಿತು.	

## ನಿರ್ದೇಶನ, ನಟನೆ 
ಷೂ ಪೈನ್ (1946), ಬೈಸಿಕಲ್ ತೀವ್ಸ್ (1948), ಮಿರಕಲ್ ಇನ್ ಮಿಲಾನ್ (1950), ಗೋಲ್ಡ್ ಆಫ್ ನೇಪಲ್ಸ್ (1954), ಎ. ಫೇರ್‍ವೆಲ್ ಟು ಆರಮ್ಸ್ (1957), ಟೂ ವಿಮೆನ್ (1961), ದಿ ಷೂಸ್ ಆಫ್ ದಿ ಫಿಷರ್‍ಮನ್ (1968), ಸನ್ ಫ್ಲವರ್ (1970)-ಇವು ಈತ ನಿರ್ದೇಶಿಸಿದ ಪ್ರಖ್ಯಾತ ಚಿತ್ರಗಳು. ದಿ ಫೋರ್ ಫಾಸ್ಟ್ ಮೆನ್ ಮೊದಲಾದ ಟಿ.ವಿ ಚಿತ್ರಗಳಲ್ಲೀತ ನಟಿಸಿದ್ದಾನೆ.

ವರ್ಗ:ನಿರ್ದೇಶಕರು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಹೆನ್ರಿ ಆಸ್ಟಿನ್ ಡಾಬ್ಸನ್

ಹೆನ್ರಿ ಆಸ್ಟಿನ್ ಡಾಬ್ಸನ್ (1840-1921). ಇಂಗ್ಲಿಷ್ ಕವಿ, ಪ್ರಬಂಧಕಾರ ಮತ್ತು ಹೆಸರಾಂತ ಚರಿತ್ರಕಾರ. thumb|Dobson (1911)

## ಬದುಕು
ಹುಟ್ಟಿದ್ದು ಪ್ಲಿಮತ್‍ನಲ್ಲಿ. ತಂದೆ ಸಿವಿಲ್ ಎಂಜಿನಿಯರ್. ಎಂಟು ವರ್ಷದವನಾಗಿದ್ದಾಗ ಇಡೀ ಕುಟುಂಬ ಹಾಲಿವುಡ್‍ಗೆ ತೆರಳಿತು. ಈತನ ವಿದ್ಯಾಭ್ಯಾಸ ಬೊಮ್ಯಾರಸ್ ಗ್ರಾಮರ್ ಶಾಲೆಯಲ್ಲೂ ಸ್ಟ್ರಾಸ್‍ಬರ್ಗ್‍ನ ಗಿಮ್‍ನಸೆಯಲ್ಲೂ ನಡೆಯಿತು. ತಂದೆಯಂತೆ ಮಗನೂ ಎಂಜಿನಿಯರ್ ಆಗಬಹುದೆಂಬ ನಿರೀಕ್ಷೆ ಆ ಕುಟುಂಬಕ್ಕೆ ಇತ್ತು. ಆದರೆ ಈತ ತನ್ನ ಒಲವನ್ನು ಸಾಹಿತ್ಯದ ಕಡೆ ಹರಿಸಿದ. ಈತ ತನ್ನ ಶಾಲಾದಿನಗಳಲ್ಲೇ ಅನೇಕ ಕವನಗಳನ್ನು ರಚಿಸಿದ.
ಆಸ್ಟಿನ್ ಮೆಕ್ಯಾನಿಕಲ್ ನಕಾಶೆಗಾರನಾಗಿ (ಡ್ರಾಫ್ಟ್ಸ್‍ಮನ್) ಪರಿಣತಿ ಹೊಂದಿದ್ದರೂ ಎಂಜಿನಿಯರ್ ಆಗುವುದಕ್ಕೆ ಇಷ್ಟಪಡಲಿಲ್ಲ. ಸರ್ಕಾರಿ ನೌಕರಿಯೊಂದನ್ನು ಹಿಡಿದು ಗುಮಾಸ್ತನಾದ. ಅಲ್ಲೇ ನಿವೃತ್ತಿಹೊಂದುವವರೆಗೆ ಉಳಿದ (1901). ದೃಷ್ಟಿಮಾಂದ್ಯ ಹಾಗೂ ವಾತರೋಗಪೀಡಿತನಾದ ಈತ ಹೃದಯಾಘಾತದಿಂದ ಸತ್ತ.

## ಸಾಹಿತ್ಯ
ವಿನ್ಯೆಟ್ ಇನ್ ರೈಮ್ (1873) ಮತ್ತು ಪ್ರಾವರ್ಟ್ಸ್ ಇನ್ ಪೊರ್ಸ್‍ಲಿನ್ (1877), ಅಟ್ ದಿ ಸೈನ್ ಆಫ್ ದಿ ಲೈರ್ (1885)- ಇವು ಈತನ ಕವನ ಸಂಕಲನಗಳು.
18ನೆಯ ಶತಮಾನದ ವಿಮರ್ಶಕರಲ್ಲಿ ಈತನ ಹೆಸರು ಪ್ರಮುಖವಾದುದು. ಈತನ ಎಯ್ಟೀಂತ್ ಸೆಂಚುರಿ ವಿನ್ಯೆಟ್ಸ್ (1892, 1894, 1896) ಎಂಬ ಪ್ರಬಂಧಗಳ (ಮೂರು ಸಂಪುಟಗಳು) ಸಂಕಲನ ಪ್ರಸಿದ್ಧ ಗ್ರಂಥ.
ಫೀಲ್ಡಿಂಗ್ (1883); ರಿಚರ್ಚ್ ಸ್ಟೀಲ್ (1886); ಗೋಲ್ಡ್ ಸ್ಮಿತ್ (1888); ಹಾರಸ್ ವಾಲ್‍ಪೋಲ್ (1890); ಸ್ಯಾಮ್ಯುಯಲ್ ರಿಚರ್ಡ್‍ಸನ್ (1902); ಫ್ಯಾನಿಬರ್ನೆ (1903) ಮತ್ತು ಹೋಗಾರ್ತ್ (1897)- ಇವು ಹಲವಾರು ಕವಿಗಳನ್ನು ಕುರಿತು ಈತ ಬರೆದ ಜೀವನ ಚರಿತ್ರೆಗಳು.

ವರ್ಗ:ಸಾಹಿತಿಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ವರ್ಗ:ಇಂಗ್ಲೀಷಿನ ಬರಹಗಾರ
ಜಾರ್ಜ್ ಜೆಫ್ರಿ ಡಾಸನ್

ಜಾರ್ಜ್ ಜೆಫ್ರಿ ಡಾಸನ್ ( 1874-1944. ಇಂಗ್ಲಿಷ್ ಪತ್ರಿಕೋದ್ಯಮಿ. ದಿ ಟೈಮ್ಸ್ ಪತ್ರಿಕೆಯ ಸಂಪಾದಕ (1912-1919 ಮತ್ತು 1923-1941). 

## ಬದುಕು 
ಇವನ ಮೊದಲ ಹೆಸರು ಜೆಫ್ರಿ ರಾಬಿನ್ಸನ್. ಯಾರ್ಕ್‍ಷೈರ್‍ನಲ್ಲಿದ್ದ ಪಿತ್ರಾರ್ಜಿತ ಆಸ್ತಿಗೆ ಉತ್ತರಾಧಿಕಾರಿಯಾದಾಗ 1917ರಲ್ಲಿ ಡಾಸನ್ ಎಂದು ಹೆಸರನ್ನು ಬದಲಾಯಿಸಿಕೊಂಡ. ಈಟನ್‍ನಲ್ಲಿ ಮತ್ತು ಆಕ್ಸ್‍ಫರ್ಡಿನ ಆಲ್ ಸೋಲ್ಸ್ ಕಾಲೇಜಿನಲ್ಲಿ ವಿದ್ಯೆ ಗಳಿಸಿದ ಮೇಲೆ ಬ್ರಿಟಿಷ್ ಸರ್ಕಾರದಲ್ಲಿ ಏಳು ವರ್ಷಗಳ ಕಾಲ ಸೇವೆ ಸಲ್ಲಿಸಿದ. ದಕ್ಷಿಣ ಆಫ್ರಿಕದಲ್ಲಿ ಬ್ರಿಟಿಷ್ ಹೈ ಕಮಿಷನರ್ ಆಗಿದ್ದ ಲಾರ್ಡ್ ಮಿಲ್ನರ್‍ಗೆ ಆಪ್ತ ಕಾರ್ಯದರ್ಶಿಯಾಗಿದ್ದಾಗ ಆಕಸ್ಮಿಕವಾಗಿ ಇವನು ಪತ್ರಿಕೋದ್ಯಮಿಯಾದ. 
ಈತ ತೀರಿಕೊಂಡಿದ್ದು 1944ರ ನವೆಂಬರ್ 7ರಂದು.

## ಪತ್ರಿಕೋದ್ಯಮಿಯಾಗಿ 
ಮಿಲ್ನರನ ಪ್ರಭಾವದಿಂದ ಡಾಸನನಿಗೆ ಜೋಹಾನ್ಸ್‍ಬರ್ಗ್ ಸ್ಟಾರ್ ಪತ್ರಿಕೆಯ ಸಂಪಾದಕನ ಹುದ್ದೆ ದೊರಕಿತು. ತಾನು ಇಂಗ್ಲೆಂಡಿಗೆ ಹಿಂದಿರುಗಿದ ಮೇಲೂ ತನ್ನ ನೀತಿಗೆ ಬೆಂಬಲ ದೊರಕುವಂತಾಗಲೆಂಬುದು ಮಿಲ್ನರನ ಉದ್ದೇಶವಾಗಿತ್ತು. ಲಂಡನ್ನಿನ ದಿ ಟೈಮ್ಸ್ ಪತ್ರಿಕೆಯ ಜೋಹಾನ್ಸ್‍ಬರ್ಗ್ ಆವೃತ್ತಿಯ ಸಂಪಾದಕನಾಗಿ ಇವನು ಆ ಪತ್ರಿಕೆಯ ಹೊಸ ನಿರ್ದೇಶಕ ಲಾರ್ಡ್ ನಾರ್ತ್‍ಕ್ಲಿಫ್‍ನ ಗಮನ ಸೆಳೆದ. 1912ರಲ್ಲಿ ಜಿ. ಇ. ಬಕ್ಲ್‍ನ ಸ್ಥಾನದಲ್ಲಿ ಇವನಿಗೆ ದಿ ಟೈಮ್ಸ್ ಪತ್ರಿಕೆಯ ಸಂಪಾದಕನ ಹುದ್ದೆ ದೊರಕಿತು. ಆ ಪತ್ರಿಕೆಯ ಆಧುನೀಕರಣಕ್ಕೆ ಈತ ಅಪಾರವಾಗಿ ಶ್ರಮಿಸಿದ. ಪತ್ರಿಕೆಯ ಪುಟವಿನ್ಯಾಸದಲ್ಲಿ ಹಲವು ಮಾರ್ಪಾಟುಗಳಾದುವು. ತಲೆ ಬರಹಗಳಲ್ಲಿ ತುಂಬ ಸುಧಾರಣೆಯಾಯಿತು. ಓದುಗರ ಕಣ್ಣಿಗೆ ಆಕರ್ಷಕವಾಗಿರುವಂತೆ ಪತ್ರಿಕೆಯ ಭೌತರೂಪ ಬದಲಾಯಿಸಿತು. ಓದುಗರ ಸಮುದಾಯದಲ್ಲಿ ದಿ ಟೈಮ್ಸ್ ಪ್ರತಿಷ್ಠೆ ಬೆಳೆಯಿತು.

ನಾರ್ತ್‍ಕ್ಲಿಫ್ ಮತ್ತು ಜೆಫ್ರಿ ಡಾಸನರ ಸಂಬಂಧ ಸ್ವಲ್ಪ ಕಾಲ ಮಧುರವಾಗಿತ್ತು. ನಿಧಾನವಾಗಿ ನಾರ್ತ್‍ಕ್ಲಿಫ್ ತನ್ನ ತೀರ್ಮಾನಗಳನ್ನು ಅವನ ಮೇಲೆ ಹೇರಿದಾಗ ಡಾಸನ್‍ಗೆ ಕಿರಿಕಿರಿ ಆಯಿತು. ಡಾಸನ್ ತನ್ನ ತೀರ್ಮಾನಗಳಿಗೆ ಬಲವಾಗಿಯೇ ಅಂಟಿಕೊಂಡಿರುತ್ತಿದ್ದ. ಒಂದನೆಯ ಮಹಾಯುದ್ಧದ ಅನಂತರ ಯಾವ ರೀತಿಯ ಶಾಂತಿ ನೆಲಸಬೇಕು ಎಂಬುದರ ಬಗ್ಗೆಯೂ ನಾರ್ತ್‍ಕ್ಲಿಫ್‍ನೊಡನೆ ಡಾಸನನಿಗೆ ಅಭಿಪ್ರಾಯ ಭೇದ ಉಂಟಾಯಿತು. 1919ರಲ್ಲಿ ಈತ ಪತ್ರಿಕೆಯ ಸಂಪಾದಕತ್ವಕ್ಕೆ ರಾಜೀನಾಮೆ ನೀಡಿ, ರೌಂಡ್ ಟೇಬಲ್ ಎಂಬ ಪತ್ರಿಕೆಯ ಸಂಪಾದಕನಾಗಿದ್ದ. ಲಾರ್ಡ್ ನಾರ್ತ್‍ಕ್ಲಿಫ್ 1922ರಲ್ಲಿ ನಿಧನ ಹೊಂದಿದ ಮೇಲೆ ದಿ ಟೈಮ್ಸ್ ಪತ್ರಿಕೆಯ ಸಂಪಾದಕತ್ವವನ್ನು ಮತ್ತೆ ವಹಿಸಿಕೊಳ್ಳಲು ಅದರ ಹೊಸ ಮಾಲೀಕ ಜಾನ್ ಜೇಕಬ್ ಆಸ್ಟರನಿಂದ (ಅನಂತರ ಲಾರ್ಡ್ ಆಸ್ಟರ್) ಡಾಸನನಿಗೆ ಕರೆ ಬಂತು. 1923ರಿಂದ, 1941ರಲ್ಲಿ ನಿವೃತ್ತಿ ಹೊಂದುವ ವರೆಗೆ ಅವನು ಮತ್ತೆ ದಿ ಟೈಮ್ಸ್ ಪತ್ರಿಕೆಯ ಸಂಪಾದಕನಾಗಿದ್ದ. 

ದಿ ಟೈಮ್ಸ್ ಪತ್ರಿಕೆಯ ಸಂಪಾದಕನಾಗಿ ಕಾಲು ಶತಮಾನಕ್ಕಿಂತ ಹೆಚ್ಚು ಕಾಲ ಈತ ದೇಶದ ವಿದ್ಯಮಾನಗಳ ಮೇಲೆ ಪ್ರಭಾವ ಬೀರಿದನಾದರೂ ಈ ಪ್ರಭಾವ ಮೂಲತಃ ಪತ್ರಿಕೋದ್ಯಮೀಯವಾದ್ದೆಂದು ಪರಿಗಣಿತವಾಗಿಲ್ಲ. ಪತ್ರಿಕೆ ಯಾವುದೇ ಸರ್ಕಾರ ಅಥವಾ ವ್ಯಕ್ತಿಗೆ ಬದ್ಧವಾಗಿರಬಾರದೆಂಬ, ಇವನ ಹಿಂದಿದ್ದ ಸಂಪಾದಕರು ತಳೆದಿದ್ದ, ನಿಲುವನ್ನು ಇವನು ತಳೆಯಲಿಲ್ಲ. ನಿಷ್ಪಕ್ಷಪಾತ ಧೋರಣೆಯ ಮೇಲೆ ನಿಂತ ಪತ್ರಿಕಾನೀತಿಗೆ ತಾನು ಸಾಧನವಾಗುವ ಬದಲು, ಪತ್ರಿಕೆಯನ್ನೇ ತನ್ನ ವೈಯಕ್ತಿಕ ನೀತಿಯ ಸಾಧನವನ್ನಾಗಿ ಮಾಡಿದನೆಂದು ಹೇಳಲಾಗಿದೆ. ನಾರ್ತ್‍ಕ್ಲಿಫನ ಈ ಬಗೆಯ ಧೋರಣೆಯನ್ನೊಪ್ಪದೆ ಈತ ಮೊದಲು ದಿ ಟೈಮ್ಸ್ ಪತ್ರಿಕೆಯ ಸಂಪಾದಕತ್ವಕ್ಕೆ ರಾಜೀನಾಮೆ ನೀಡಿದ್ದನಾದರೂ ಅನಂತರ ತಾನೂ ನಾರ್ತ್‍ಕ್ಲಿಫನಂತೆಯೇ ವರ್ತಿಸಿದ. ಡಾಸನ್ ಆಗಿನ ಬ್ರಿಟಿಷ್ ಪ್ರಧಾನಿಗಳ ನಿಕಟಾನುವರ್ತಿಯಾಗಿದ್ದ. ಸರ್ಕಾರದ ನೀತಿಗಿಂತ ಭಿನ್ನವಾದ ರೀತಿಯಲ್ಲಿ ಸಾರ್ವಜನಿಕ ಅಭಿಪ್ರಾಯವನ್ನು ರೂಪಿಸುವಂಥ ವಿದೇಶೀ ಸುದ್ದಿಗಳನ್ನು ಪೂರ್ವಪರೀಕ್ಷಣಕ್ಕೆ ಒಳಪಡಿಸಿ ಸೂಕ್ತ ತಿದ್ದುಪಡಿ ಮಾಡಿ ಪ್ರಕಟಿಸುವುದಕ್ಕೂ ಹಿಂದೆಗೆಯಲಿಲ್ಲ. ಆದರೂ ದಿ ಟೈಮ್ಸ್ ಪತ್ರಿಕೆಯ ಒಳ್ಳೆಯ ಸೇವೆ ಸಲ್ಲಿಸಿದ ಸಂಪಾದಕನೆಂದು ಈತ ಪ್ರಸಿದ್ಧನಾಗಿದ್ದಾನೆ.

ವರ್ಗ:ಪತ್ರಿಕೋದ್ಯಮಿಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಫೆಲಿಕ್ಸ್ ಡಾಹ್ನ್

(ಜೂಲಿಯಸ್ ಸೋಫಸ್) ಫೆಲಿಕ್ಸ್ ಡಾಹ್ನ್ - 1834-1912. ಪ್ರಸಿದ್ಧ ಜರ್ಮನ್ ವಿದ್ವಾಂಸ; ಕಾದಂಬರಿಕಾರ.

## ಬದುಕು, ಬರಹ 
ತಂದೆ ಫ್ರೆಡರಿಕ್ ಡಾಹ್ನ್. ತಾಯಿ ಕಾನ್‍ಸ್ಟಾನ್ಜೆ ಇಬ್ಬರೂ ನಟವರ್ಗದವರು; ಅವರ ಮನೆತನಕ್ಕೆ ಹಲವು ತಲೆಮಾರುಗಳಿಂದ ನಾಟಕರಂಗವೇ ಉದ್ಯೋಗ ಕ್ಷೇತ್ರವಾಗಿತ್ತು. ಫೆಲಿಕ್ಸ್ ಹಾಂಬುರ್ಗ್ ಪಟ್ಟಣದಲ್ಲಿ ಜನಿಸಿದ. ಅಲ್ಲಿಯೇ ವಿದ್ಯಾಭ್ಯಾಸ ಪಡೆದು ಉನ್ನತ ವ್ಯಾಸಂಗಕ್ಕೆ ಬರ್ಲಿನ್ ನಗರಕ್ಕೆ ಹೋದ. ಈ ಮಧ್ಯೆ 1850ರಂದು ಫ್ರೆಡರಿಕ್ ಮತ್ತು ಕಾನ್‍ಸ್ಟಾನ್ಜೆ ವಿಚ್ಛೇದನ ಮಾಡಿಕೊಂಡು ಬೇರೆಯಾದರು. ಆ ಕೃತ್ಯ ಬಾಲಕ ಫೆಲಿಕ್ಸನ ಮೇಲೆ ಬಲವಾದ ಪರಿಣಾಮ ಬೀರಿತು. ಏಕಾಕಿತನವನ್ನೂ ಒಂದು ಬಗೆಯ ತಪಶ್ಚರ್ಯವನ್ನೂ ಅಭ್ಯಾಸ ಮಾಡತೊಡಗಿದ. ಸಂವತ್ಸರಗಳ ತರುವಾಯ ಆರು ಸಂಪುಟಗಳಲ್ಲಿ ಬರೆದ ಎರಿನ್ನೆರುಂಗೆನ್ (1890-95) ಎಂಬ ಆತ್ಮಕಥೆಯಲ್ಲಿ ರೋಮನ್ ಕ್ಯಾತೊಲಿಕ್ ಮತದವರ ಪ್ರಭಾವವೇ ಅತ್ಯಧಿಕವಾಗಿದ್ದ ನೆರೆಹೊರೆಯಲ್ಲಿ ಬಾಳಬೇಕಾಗಿ ಬಂದ ಒಂದು ಪ್ರಾಟೆಸ್ಟೆಂಟ್ ಪಂಥದ ಕುಟುಂಬ ಅನುಭವಿಸಿದ ಕಷ್ಟನಿಷ್ಟೂರವನ್ನು ಕಣ್ಣಿಗೆ ಕಟ್ಟುವಂತೆ ಆತ ವರ್ಣಿಸಿದ್ದಾನೆ. ಹಾಗೂ ಉದಾರಾಭಿಪ್ರಾಯ ಮತ್ತು ಏಕತತ್ತ್ವವಾದಗಳ ಬೆಳೆವಣಿಗೆಯನ್ನು ಚೆನ್ನಾಗಿ ವಿವರಿಸಿದ್ದಾನೆ.
thumb
ಮ್ಯೂನಿಕ್ ವಿಶ್ವವಿದ್ಯಾಲಯದಲ್ಲಿ ಫೆಲಿಕ್ಸ್‍ಗೆ ಒಂದು ಹುದ್ದೆ ದೊರಕಿತು (1857). ನ್ಯಾಯಶಾಸ್ತ್ರವನ್ನು ಕುರಿತು ಕೆಲವು ಪ್ರಬಂಧಗಳನ್ನು ಬರೆದಿರುವನಾದರೂ ಆತನ ಒಲವೆಲ್ಲ ಸಾಹಿತ್ಯದ ಕಡೆಗೇ ಇತ್ತು. ಹೀಗಾಗಿ ಆತ ಚಾರಿತ್ರಿಕ ವಿಷಯಗಳನ್ನು ಅವಲಂಬಿಸಿ ದೊಡ್ಡ ಕಥನಕಾವ್ಯಗಳನ್ನು ರಚಿಸಿದ: ಹೆರಲ್ಡ್ ಮತ್ತು ತಿಯಾನೊ (1854-55), ಡೀ ಅಮಾಲುಂಗನ್ (1857-58). 1833ರಂದು ವುಟ್ರ್ಸ್‍ಬರ್ಗ್ ವಿಶ್ವವಿದ್ಯಾಲಯದಲ್ಲಿ ಪ್ರಾಧ್ಯಾಪಕನಾದ, 1872ರಂದು ಕ್ಯೋನಿಗ್ಸ್‍ಬರ್ಗ್ ವಿಶ್ವವಿದ್ಯಾಲಯಕ್ಕೆ ತೆರಳಿ ಅನೇಕ ವರ್ಷ ಪ್ರಾಧ್ಯಾಪಕನಾಗಿದ್ದು 1895ರಲ್ಲಿ ಅಲ್ಲಿನ ಕುಲಪತಿಯಾದ. 1888ರಿಂದ ಬ್ರೆಸ್‍ಲೌ ಅವನ ನೆಲೆಮನೆಯಾಯಿತು. ಉಪಾಧ್ಯಾಯ ವಾಗ್ಮಿ ಕವಿ ಹೀಗೆ ಅವನ ಕೀರ್ತಿ ವೆಗ್ಗಳಿಸಿತು. ಸ್ವದೇಶಾಭಿಮಾನ ಜರ್ಮನಿಯ ಹಿರಿಮೆ-ಎರಡೂ ಅವನ ಜೀವದುಸಿರು. ಹತ್ತೆಂಟು ಉದ್ಗ್ರಂಥ ಗ್ರಹಿಕೆಯನ್ನೂ ಲೋಕಕ್ಕೆ ತೋರಿಸಿದ. ಹಲವು ಚಾರಿತ್ರಿಕ ಕಾದಂಬರಿಗಳನ್ನೂ ಬರೆದ. ಅವು ಆಗ ಪ್ರಚುರವಾಗಿದ್ದುವೇ ಹೊರತು ಈಗ ಕಣ್ಮರೆಯಾಗಿವೆ. ಅವುಗಳಲ್ಲಿ ಒಂದೇ ಒಂದು ಗಾತ್ ಜನಾಂಗದ ಪ್ರತಿಷ್ಠೆ ಇಟಲಿಯಲ್ಲಿ ಕುಗ್ಗಿದ ಚರಿತೆಯನ್ನು ಕುರಿತದ್ದು-ಸ್ವಲ್ಪಮಟ್ಟಿಗೆ ಅವನ ಹೆಸರನ್ನು ಉಳಿಸಿದೆ. ರಾಗಾವೇಶದಿಂದ ಘಟನೆಗಳನ್ನು ನೋಡುವುದೂ ಅವುಗಳ ಪಾಠ ಸಮಕಾಲೀನರಿಗೆ ಅಗತ್ಯವೆಂದು ಒತ್ತಿ ಹೇಳುವುದೂ ಅವನ ಕಾವ್ಯ ಧ್ಯೇಯ. ಸುದೀರ್ಘವಾಗಿ ಬರೆಯುವುದು ಅವನ ಪದ್ಧತಿಯಾದ್ದರಿಂದ ಕೊಂಚ ಬೇಸರಕ್ಕೆ ಅವಕಾಶವಿದೆ. ಐನ್ ಕ್ಯಾಂಪ್ಫ್ ಉಮ್ ರೋಮ್ ಎಂಬ ಒಂದು ಕೃತಿ 4 ಸಂಪುಟಗಳಷ್ಟು ಉದ್ದವಾಗಿದೆ. 1857ರಿಂದ ಕೊನೆಯ ವರೆಗೂ ಅವನು ಲಾವಣಿಗಳನ್ನು ಕಟ್ಟುವ ಗುಂಗಿನಲ್ಲಿದ್ದ.
ಫೆಲಿಕ್ಸ್ ಎರಡು ಸಾರಿ ವಿವಾಹವಾದ. ಎರಡನೆಯ ಹೆಂಡತಿ ಕೆಲವು ಕಾದಂಬರಿ ಬರೆಯುವುದರಲ್ಲಿ ಅವನಿಗೆ ನೆರವಾಗಿದ್ದಳು.

ವರ್ಗ:ಕಾದಂಬರಿಕಾರರು
ಡಿಯೊಡಾನ್ನಿ ಡಾಲಾಮ್ಯ

ಡಿಯೊಡಾನ್ನಿ ಡಾಲಾಮ್ಯ (	1750-1801). ಫ್ರಾನ್ಸಿನ ಭೂವಿಜ್ಞಾನಿ ಮತ್ತು ಖನಿಜಶಾಸ್ತ್ರಜ್ಞ. thumb
## ಬದುಕು, ಸಾಧನೆ
ಜನನ ಆಗ್ನೇಯ ಫ್ರಾನ್ಸಿನ ಭಾಗವಾದ ಈಜಿûೀರ್ ವಿಭಾಗದ ಡಾಲಾಮ್ಯ ಎಂಬಲ್ಲಿ (23-6-1750; ಮರಣ 28-11-1801). ಇನ್ನೂ ಹರೆಯದವನಾಗಿದ್ದಾಗಲೇ ಈತನಿಗೆ ಮೆಂಬರ್ ಆಫ್ ಆರ್ಡರ್ ಆಫ್ ಮಾಲ್ಟ ಎಂಬ ಗೌರವ ಸಂದಿತ್ತು. 25ನೆಯ ವಯಸ್ಸಿನಲ್ಲೇ ಈತ ಪ್ಯಾರಿಸ್ಸಿನ ವಿಜ್ಞಾನ ಅಕಾಡಮಿಗೆ ಚುನಾಯಿತನಾದ. ಇನ್ನೂ 19ನೆಯ ವರ್ಷ ವಯಸ್ಸಿದ್ದಾಗ ಒಂದು ಕೊಲೆಯ ಆಪಾದನೆಗೆ ಒಳಗಾದ ಈತನಿಗೆ ಗಲ್ಲುಶಿಕ್ಷೆಯನ್ನು ವಿಧಿಸಿದರು. ಆದರೆ ಇವನ ಎಳೆಯ ವಯಸ್ಸನ್ನು ಗಮನಿಸಿ ಇದನ್ನು 9 ತಿಂಗಳ ಕಾರಾಗೃಹ ಶಿಕ್ಷೆಗೆ ಇಳಿಸಿದರು. ಜೈಲುವಾಸದ ಬಳಿಕ ಇವನಿಗೆ ಕ್ಷಮಾದಾನ ಕೊಟ್ಟರು. ಜೈಲಿನಲ್ಲಿದ್ದು ನಿಸರ್ಗವಿಜ್ಞಾನವನ್ನು ಅಭ್ಯಸಿಸಿದ. 
ಕಾರಾಗೃಹದಿಂದ ಹೊರಬಂದ ಬಳಿಕ ಸ್ಪೇನ್, ಸಿಸಿಲಿ, ಕ್ಯಾಲಂಬ್ರಿಯ, ಪೈರೆನೀಸ್, ಆಲ್ಪ್ಸ್ ಪರ್ವತಗಳು ಮುಂತಾದ ಸ್ಥಳಗಳಿಗೆ ಭೇಟಿ ಕೊಟ್ಟ. ತನ್ನ ಪ್ರವಾಸಕಾಲದಲ್ಲಿ ನಡೆಸಿದ ಸಂಶೋಧನೆಗಳನ್ನು ಈತ ಕ್ರೋಡೀಕರಿಸಿ ಪ್ರಕಟಿಸಿದ (1783-84). ಆಲ್ಪ್ಸ್ ಪರ್ವತ ಪ್ರದೇಶದಲ್ಲಿ ಈತ ಆವಿಷ್ಕರಿಸಿದ (1789-90) ಖನಿಜವೊಂದಕ್ಕೆ ಈತನ ಗೌರವಾರ್ಥ ಡಾಲೊಮೈಟ್ ಎಂಬ ಹೆಸರೇ ಇದೆ. ಈಜಿಪ್ಟಿನ ಮೇಲೆ ಬೋನಾಪಾರ್ಟ್ ನಡೆಸಿದ ದಾಳಿಯ ಸಮಯದಲ್ಲಿ ಆ ಕಾರ್ಯಾಚರಣೆಯಲ್ಲಿ ವಿe್ಞÁನಿಯಾಗಿದ್ದ (1798) ಈತನನ್ನು ಬಂಧಿಸಲಾಯಿತು. ಕಾರಾಗೃಹವಾಸವನ್ನು ಅನುಭವಿಸುವಾಗಲೂ ಅಲ್ಲಿದ್ದ ಕಟ್ಟಿಗೆಯ ತುಂಡೊಂದನ್ನು ಲೇಖನಿಯನ್ನಾಗಿಯೂ ದೀಪದ ಕಾಡಿಗೆಯನ್ನೇ ಮಸಿಯನ್ನಾಗಿಯೂ ಬಳಸಿ ತನ್ನಲ್ಲಿದ್ದ ಬೈಬಲಿನ ಹಾಳೆಯ ಮೇಲಿನ ಖಾಲಿ ಜಾಗದಲ್ಲೆಲ್ಲ ಖನಿಜಶಾಸ್ತ್ರವನ್ನು ಕುರಿತು ಬರೆಯತೊಡಗಿದ. ಖನಿಜಶಾಸ್ತ್ರದ ತಾತ್ತ್ವಿಕ ವಿವೇಚನೆಯನ್ನು ಕುರಿತ ಈ ಬರೆಹ 1801ರಲ್ಲಿ ಪ್ರಕಟಗೊಂಡಿತು. 1800ರಲ್ಲಿ ಯುದ್ಧ ಮುಗಿದು ಶಾಂತ ಪರಿಸ್ಥಿತಿ ಉಂಟಾದಾಗ ಡಾಲಾಮ್ಯ ಬಿಡುಗಡೆಯಾದ. ಈಕೋಲೆ ಡೆಸ್ ಮೈನ್ಸ್ ಎಂಬಲ್ಲಿ ಈತ ಪ್ರಾಧ್ಯಾಪಕನಾಗಿ ಕೆಲಸ ಮಾಡಿದ್ದೂ ಉಂಟು.

ವರ್ಗ:ಭೂವಿಜ್ಞಾನಿ
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಡಿಪ್ಟರೊಕಾರ್ಪೇಸೀ

ಡಿಪ್ಟರೊಕಾರ್ಪೇಸೀ - ದ್ವಿದಳ ಸಸ್ಯಗಳ ಗುಂಪಿಗೆ ಸೇರಿದ ಒಂದು ಕುಟುಂಬ. 

ಸಾಲ್ (ಬಿಳೇಭೋಗಿ-ಶೋರಿಯ), ಜಾಲಾರಿ, ಕಿರಲ್‍ಬೋಗಿ (ಹೊಪಿಯ) ಮುಂತಾದ ಮರಗಳು ಈ ಕುಟುಂಬಕ್ಕೆ ಸೇರಿವೆ.  ಇವು ಉಷ್ಣವಲಯದ ನಿತ್ಯ ಹರಿದ್ವರ್ಣದ ಕಾಡುಗಳಲ್ಲಿ ಬೆಳೆಯುತ್ತವೆ.  ಭಾರತ, ಮಲಯ, ಬರ್ಮ ಮುಂತಾದ ದೇಶಗಳಲ್ಲಿ ಹೇರಳವಾಗಿ ಕಾಣದೊರೆಯುವುವು.  ಬಲು ಎತ್ತರಕ್ಕೆ ಬೆಳೆಯುವ ವೃಕ್ಷಗಳಲ್ಲಿ ಇವು ಪ್ರಧಾನವಾದವು.  ಇವುಗಳ ಕೊಂಬೆಗಳು ಬಲು ಕಡಿಮೆ.  ಭಾರತದಲ್ಲಿ ಅಸ್ಸಾಮ್, ಪಶ್ಚಿಮಘಟ್ಟಗಳು, ದಂಡಕಾರಣ್ಯ ಮುಂತಾದೆಡೆಗಳಲ್ಲಿ ಈ ಕುಟುಂಬದ ವೃಕ್ಷಗಳ ವ್ಯಾಪ್ತಿ ಹೆಚ್ಚು.

ಎಲ್ಲ ಬಗೆಯವೂ ಬೃಹದಾಕಾರವಾಗಿ ಬೆಳೆಯುವ ಮರಗಳೇ.  ಇವುಗಳ ಕಾಂಡದಲ್ಲಿ ರಾಳಪದಾರ್ಥ (ರೆಸಿûನ್) ಹೆಚ್ಚಾಗಿರುತ್ತದೆ.  ಎಲೆಗಳು ಸರಳ ಪರ್ಯಾಯ ಮಾದರಿಯಲ್ಲಿ ಜೋಡಣೆಗೊಂಡಿವೆ.  ಪ್ರತಿ ಎಲೆಯಲ್ಲೂ ಎದ್ದುಕಾಣುವಂಥ ವೃಂತಪರ್ಣಗಳು (ಸ್ಟಿಪ್ಯೂಲ್ಸ್) ಉಂಟು.  ಹೂಗಳು ಉಭಯಲಿಂಗಿಗಳು ; ಇವಕ್ಕೆ ಸುವಾಸನೆಯುಂಟು.  ಹೂಗಳಲ್ಲಿ ಪುಷ್ಪ ಪಾತ್ರೆ ಪುಷ್ಪಪೀಠಕ್ಕೊ ಅಂಡಾಶಯಕ್ಕೊ ಅಂಟಿಕೊಂಡಿದೆಯಲ್ಲದೆ ಕಾಯಿಯಲ್ಲೂ ಉದುರಿ ಹೋಗದೆ ಹಾಗೇ ಉಳಿದುಕೊಂಡಿರುತ್ತದೆ.  ಅಲ್ಲದೆ ಕಾಯಿಯಲ್ಲಿ ಇದು ರೆಕ್ಕೆಗಳಂತೆ ಮಾರ್ಪಟ್ಟು ಫಲ ಪ್ರಸಾರಕ್ಕೆ ಸಹಾಯಮಾಡುತ್ತವೆ.  ಉದಾಹರಣೆಗೆ ಸಾಲವೃಕ್ಷ. ಡಿಪ್ಟರೊಕಾರ್ಪಸ್ ಜಾತಿಗೆ ಸೇರಿದ ಸುಮಾರು 10 ಪ್ರಭೇದಗಳು ಅಸ್ಸಾಮ್ ಮತ್ತು ಅಂಡಮಾನ್ ದ್ವೀಪಗಳಲ್ಲಿ ಕಂಡುಬರುತ್ತವೆ.   ಡಿಪ್ಟರೊಕಾರ್ಪಸ್ ಇಂಡಿಕಸ್, ಡಿ. ಮ್ಯಾಕ್ರೊಕಾರ್ಪಸ್, ಡಿ. ಟ್ಯೂಬಕ್ರ್ಯುಲೇಟಸ್, ಡಿ. ಟರ್ಬಿನೇಟಸ್ ಮುಂತಾದವು ಬಹಳ ಮುಖ್ಯವಾದ ಪ್ರಭೇದಗಳು.  ಇವುಗಳ ಚೌಬೀನೆ ಬಲು ಭಾರವಾಗಿಯೂ ಗಟ್ಟಿಯಾಗಿಯೂ ಇದೆ.  ಇದನ್ನು ಹಡಗು ನಿರ್ಮಿಸಲು ರೈಲು ಹಳಿಗಳಾಗಿ ಹಾಸಲು, ಬಹು ವಿಧದ ಮರದ ಸಾಮಾನುಗಳನ್ನು ತಯಾರಿಸಲು, ಪ್ಲೈವುಡ್ ಮಾಡಲು, ಇತ್ಯಾದಿ ಕೆಲಸಗಳಲ್ಲಿ ಉಪಯೋಗಿಸುತ್ತಾರೆ.  ಅಲ್ಲದೆ ಎಲ್ಲ ಪ್ರಭೇದಗಳಲ್ಲೂ ರಾಳ ನಾಳಗಳುಂಟು.  ಇವುಗಳ ಗರ್ಜನ  ಎಣ್ಣೆ (ಗರ್ಜನ್ ಬಾಲ್ಸಮ್) ತೆಗೆಯುತ್ತಾರೆ.  ಎಣ್ಣೆಯಲ್ಲಿ ಎರಡು ವಿಧಗಳಿವೆ.  ಕಂದು ಅಥವಾ ಕಪ್ಪುಮಿಶ್ರಿತ ಹಸಿರುಬಣ್ಣದ ಮೃದುವಾದ ಬಗೆಯ ಎಣ್ಣೆಗೆ ಕನಿಯಿನ್ ತೈಲ ಎಂದು ಹೆಸರು.  ತಿಳಿಬೂದುಬಣ್ಣದ ಇನ್ನೊಂದು ರೀತಿಯ ಎಣ್ಣೆಗೆ ಇನ್ ತೈಲ ಎಂದು ಹೆಸರು.  ರಬ್ಬರು ಮರಗಳಿಗೆ ಮಾಡುವಂತೆ ಗಾಯಗಳನ್ನು ಮಾಡಿ ರಾಳವನ್ನು ಶೇಖರಿಸುತ್ತಾರೆ.  ಕನಿಯನ್ ತೈಲವನ್ನು ಟರ್ಬಿನೇಟಸ್ ಪ್ರಭೇದದಿಂದಲೂ ಇನ್ ತೈಲವನ್ನು ಟ್ಯೂಬಕ್ರ್ಯುಲೇಟಸ್ ಪ್ರಭೇದದಿಂದಲೂ ಪಡೆಯುತ್ತಾರೆ.  ಎರಡು ತೆರನ ತೈಲಗಳೂ ಮೆರುಗೆಣ್ಣೆಗಳಾಗಿ ಬಳಕೆಯಲ್ಲಿವೆ.

ಸಾಲವೃಕ್ಷ (ಶೋರಿಯ ರೊಬಸ್ಟ) ದಕ್ಷಿಣ ಭಾರತ, ಶ್ರೀಲಂಕಾ, ಫಿಲಿಪೀನ್ಸ್ ಮುಂತಾದ ಪ್ರದೇಶಗಳಲ್ಲಿ ಹೆಚ್ಚು ಬೆಳೆಯುತ್ತದೆ.   ಇದರ ಹೂಗಳಿಗೆ ಬಹಳ ಸುವಾಸನೆಯುಂಟು.  ಇದರ ಚೌಬೀನೆ ಹಳದಿ ಬಣ್ಣದ್ದು.  ಅನೇಕ ವಿಧವಾದ ಮರದ ಸಾಮಾನುಗಳನ್ನು ಮಾಡಲು ಇದನ್ನು ಉಪಯೋಗಿಸುತ್ತಾರೆ.  ಇದರ ಬೀಜಗಳಲ್ಲಿ ಕೊಬ್ಬಿನ ಅಂಶ ಹೆಚ್ಚಾಗಿದೆ.  ಇದರಿಂದ ಒಂದು ಬಗೆಯ ಬೆಣ್ಣೆಯನ್ನೂ ತೆಗೆಯುವುದುಂಟು.  ಕೋಕೋ ಬೆಣ್ಣೆಗೆ ಬದಲಾಗಿ ಇದನ್ನು ಬಳಸುತ್ತಾರೆ.  ಅಲ್ಲದೆ ಬೀಜಗಳನ್ನು ಹಾಗೆಯೇ ತಿನ್ನಬಹುದು.

ಧೂಪದ ಮರ (ವ್ಯಾಟೇರಿಯ ಇಂಡಿಕ) ಸೇಷಲ್ ದ್ವೀಪ ಮತ್ತು ಕೇರಳಗಳಲ್ಲಿ ಬೆಳೆಯುತ್ತದೆ.  ಇದಕ್ಕೆ ಗುಗ್ಗುಳ, ಇಂಡಿಯನ್ ಕೋಪಾಲ್ ಮರ ಎಂಬ ಹೆಸರುಗಳೂ ಉಂಟು.  ಇದರಿಂದ ಬರುವ ರಾಳವನ್ನು ಧೂಪವಾಗಿ ಬಳಸುವರು.  ಇದರ ಬೀಜಗಳಲ್ಲಿ ಕೊಬ್ಬು ಉಂಟು.  ಇದಕ್ಕೆ ಮಲಬಾರ್ ಕೊಬ್ಬು ಎಂದು ಹೆಸರು.   ತುಪ್ಪಕ್ಕೆ ಬದಲಾಗಿ ಇದನ್ನು ಉಪಯೋಗಿಸುವುದಿದೆ.

ಡ್ರೈಬಲನಾಪ್ಸ್ ಎಂಬ ಹೆಸರಿನ ಮರದಿಂದ ಬೋರ್ನಿಯೊ ಕರ್ಪೂರವನ್ನು ತೆಗೆಯುತ್ತಾರೆ.  ಅಲ್ಲದೆ ಕಿರಲ್‍ಬೋಗಿ ಮರದಿಂದ ಧೂಪವನ್ನು ಪಡೆಯುವುದುಂಟು.  ಈ ಮರಗಳು ಅನೇಕ ಮರಗೆಲಸಗಳಿಗೂ ಉಪಯುಕ್ತವಾಗಿವೆ.

ವರ್ಗ:ಸಸ್ಯ ಕುಟುಂಬಗಳು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ನೀರಸಾಗರ

**ನೀರಸಾಗರವು** ಭಾರತದ ಕರ್ನಾಟಕ ರಾಜ್ಯದ ಧಾರವಾಡ ಜಿಲ್ಲೆಯ  ಕಲಘಟಗಿ ತಾಲೂಕಿನ ಒಂದು ಹಳ್ಳಿ.    

ಇದು ಹುಬ್ಬಳ್ಳೀ, ಧಾರವಾಡಗಳಿಂದ ೧೯ ಕಿಲೋಮೀಟರ್ ದೂರದಲ್ಲಿದೆ. ಇಲ್ಲಿರುವ ಕೆರೆಯನ್ನು ಅಭಿವೃದ್ಧಿಪಡಿಸಿ ಬೃಂದಾವನ ಮಾದರಿಯಲ್ಲಿ ಪ್ರವಾಸಿತಾಣವಾಗಿ ಮಾಡುವ ಯೋಜನೆಯನ್ನು ಹಾಕಿಕೊಳ್ಳಲಾಗಿದೆ. ಇಲ್ಲಿ  ಮೀನುಮರಿ ಪಾಲನಾ ಕೇಂದ್ರವೂ ಇದೆ.

## ನೀರಸಾಗರ ಜಲಾಶಯ 
ಇಲ್ಲಿನ ಕೆರೆಯು ೧೯೫೫ರಿಂದ ಹುಬ್ಬಳ್ಳಿ ನಗರಕ್ಕೆ ಕುಡಿಯುವ ನೀರು ಪೂರೈಕೆ ಮಾಡುತ್ತಿದೆ. ೧೯೫೫ ರಲ್ಲಿ ಬೇಡ್ತಿ ಹಳ್ಳಕ್ಕೆ ಆಣೆಕಟ್ಟು ನಿರ್ಮಿಸಿ ಇಲ್ಲಿನ ನೀರಸಾಗರ ಜಲಾಶಯದ ನಿರ್ಮಾಣ ಮಾದಲಾಯಿತು. ಇದರ ಸಾಮರ್ಥ್ಯವು ೧.೦೨ ಟಿ.ಎಂ.ಸಿ ಆಗಿದೆ. ಒಂದು ಕಾಲದಲ್ಲಿ ಹುಬ್ಬಳ್ಳೀ-ಧಾರವಾಡ ಅವಳಿನಗರದ ಜನತೆಗೆ ಕುಡಿಯುವ ನೀರಿಗೆ ಆಧಾರವಾಗಿತ್ತು. ಇಂದಿಗೂ ಇದು ಹುಬ್ಬಳ್ಳಿಯ ಶೇ.೨೫ರಷ್ಟು ಪ್ರದೇಶಕ್ಕೆ ನೀರು ಒದಗಿಸುತ್ತಿದೆ.

ಈ ಕೆರೆಯು ತುಂಬಲು ಬೇಡ್ತಿ ಹಳ್ಳದ ನೀರು ಪ್ರಮುಖ ಮೂಲವಾಗಿದೆ.

ಈ ಕೆರೆ 181 ಚದರ ಕಿ.ಮೀ. ಜಲಾನಯನ ಪ್ರದೇಶ ಹೊಂದಿದೆ. 

ಇಲ್ಲಿ ಅನೇಕ ಪ್ರವಾಸಿಗಳು ಬರುತ್ತಾದರೂ ಹೊಟೆಲ್,ಅಂಗಡಿ, ಸುಸಜ್ಜಿತ ಉದ್ಯಾನವನಗಳು ಇಲ್ಲ.

## ಜನಸಂಖ್ಯಾಶಾಸ್ತ್ರ 
2011 ರ ಭಾರತದ ಜನಗಣತಿಯ ಪ್ರಕಾರ ನೀರಸಾಗರದಲ್ಲಿ 290 ಮನೆಗಳು ಮತ್ತು ಒಟ್ಟು 1,493 ಜನಸಂಖ್ಯೆಯು 803 ಪುರುಷರು ಮತ್ತು 690 ಮಹಿಳೆಯರನ್ನು ಒಳಗೊಂಡಿದೆ. 0-6 ವಯಸ್ಸಿನ 213 ಮಕ್ಕಳು ಇದ್ದರು. 

## ಉಲ್ಲೇಖಗಳು 
ವರ್ಗ:ಕರ್ನಾಟಕದ ಅಣೆಕಟ್ಟುಗಳು
ವರ್ಗ:ಕರ್ನಾಟಕ ರಾಜ್ಯದ ಗ್ರಾಮಗಳು
ವರ್ಗ:ಕರ್ನಾಟಕದ ಜಲಾಶಯಗಳು
ಕೊಂಗು ವೇಲಾಲರ್

**ಕೊಂಗು ವೇಲಾಲರ್** ಎಂಬುದು ಭಾರತದ ತಮಿಳುನಾಡಿನ ಕೊಂಗು ಪ್ರದೇಶದಲ್ಲಿ ಕಂಡುಬರುವ ಒಂದು ಸಮುದಾಯವಾಗಿದೆ. ಭಾರತೀಯ ಸ್ವಾತಂತ್ರ್ಯದ ಸಮಯದಲ್ಲಿ ಕೊಂಗು ವೆಲ್ಲಾಲರನ್ನು ಒಂದು ಫಾರ್ವರ್ಡ್ ಜಾತಿ (ಸಾಮಾನ್ಯ ವರ್ಗ) ಎಂದು ವರ್ಗೀಕರಿಸಲಾಗಿತ್ತು ಆದರೆ 1975 ರಲ್ಲಿ ಅವರು ಇತರ ಹಿಂದುಳಿದ ವರ್ಗಗಳಾಗಿ ಮರು ವರ್ಗೀಕರಣ ಮಾಡಲು ಯಶಸ್ವಿಯಾಗಿ ವಿನಂತಿಸಿದರು 

## ವ್ಯುತ್ಪತ್ತಿ 
ವೆಳ್ಳಲಾರ್ ಆಫ್ ಕೊಂಗು ರಾಜ್ಯವನ್ನು ಕೊಂಗು ವೆಳ್ಳಲಾರ್ ಮಾಹಿತಿ ಹೆಸರಿನಿಂದಲೇ. ಅವರನ್ನು "ಬುಪಾಲನ್", ಗಂಗವಂಶಂ, ಕುಡಿಯನವರ್ ಮತ್ತು ವಿವಸಾಯಿ ಮುಂತಾದ ಹೆಸರುಗಳಿಂದಲೂ ಕರೆಯುತ್ತಾರೆ ಮತ್ತು ಗೌಂಡರ್ ಎಂಬ ಬಿರುದನ್ನು ತಮ್ಮ ವೈಯಕ್ತಿಕ ಹೆಸರಿನಲ್ಲಿ ಜಾತಿ ಮೇಲ್ಮನವಿ ಎಂದು ಬಳಸುತ್ತಾರೆ.

## ಮೂಲ 
*ಕೊಂಗು ವೆಲ್ಲಾಲರ್ ಪುರಾಣಂ* ಪ್ರಕಾರ, 19 ನೇ ಶತಮಾನದ ಮಹಾವಿದ್ವಾನ್ ಕಂದಸಾಮಿ ಕವಿರಾಯರ ಕೃತಿಯು, ಕೊಂಗು ದೇಶದ ವೆಲ್ಲಾರ್ ಅವರ ಮೂಲವನ್ನು ಪತ್ತೆ ಹಚ್ಚಿದ್ದು, ಹಸಿವನ್ನು ಹೋಗಲಾಡಿಸಲು ಗಂಗಾ ನದಿಯಿಂದ ಸೃಷ್ಟಿಯಾದ ಪೌರಾಣಿಕ ವ್ಯಕ್ತಿಯಾದ ಮರಬಾಲನ್. Marabalan ಕೃಷಿ ತಿರುಗಿ ಅವರ ವಂಶಸ್ಥರು ಆಯಿತು ವೆಳ್ಳಲಾರ್. ಮರಬಾಲನ್ ಗಂಗವಂಶ, ದೇವರು, ವೆಲ್ಲಾಲರ್, ಬುಬಾಲನ್, ಇತ್ಯಾದಿ ವಿವಿಧ ಬಿರುದುಗಳನ್ನು ಹೊಂದಿದ್ದನು  [4]  ಕರ್ನಾಟಕದ ನೆರೆಯ ಭಾಗಗಳ ಗಂಡಾದಿಕರ ವೊಕ್ಕಲಿಗರು ಸಹ ಗಂಗಾ ತೀರದಿಂದ ಮೂಲವನ್ನು ಪಡೆದಿದ್ದಾರೆ. ಬರ್ಟನ್ ಸ್ಟೈನ್ ಪ್ರಕಾರ, ಗಂಗಾಡಿಕಾರರು ಮತ್ತು ಕೊಂಗು ವೆಲ್ಲಾಲರುಗಳು ಸಂಪರ್ಕ ಹೊಂದಿದ್ದರು.

## ಕೊಂಗು ವೆಲ್ಲಾಲರ ಧರ್ಮ 
ಕೌಂಟರ್‌ಗಳು ಸಾಂಪ್ರದಾಯಿಕ ಸಸ್ಯಾಹಾರಿ ಸಿದ್ಧಾಂತವನ್ನು ಆಧರಿಸಿದ ಸಸ್ಯಾಹಾರಿ ಧರ್ಮದ ಅನುಯಾಯಿಗಳು. ವಿಜಯಮಂಗಲಂ, ಚಿನಾಪುರಂ, ವೆಲ್ಲೋಡು, ಪೆರುಂಡುರೈ, ಪಳನಿ, ಐವರ್ಮಲೈ ಮತ್ತು ಪೂಂತುರೈಗಳಲ್ಲಿ ಜೈನ ದೇವಾಲಯಗಳಿದ್ದವು ಎಂಬುದಕ್ಕೆ ಸಾಕ್ಷಿಯಾಗಿ, ಜೈನ ದೇವಾಲಯಗಳನ್ನು ಈ ಹಿಂದೆ ಗಣನೀಯ ಸಂಖ್ಯೆಯ ಜನರು ಅಭ್ಯಾಸ ಮಾಡುತ್ತಿದ್ದರು. ನಂತರ ಸಿದ್ಧರ ಸಂಪ್ರದಾಯಗಳ ಪ್ರಕಾರ, ಅವರನ್ನು ಮತ್ತೆ ಸಸ್ಯಾಹಾರಕ್ಕೆ ಪರಿವರ್ತಿಸಲಾಯಿತು. ಕೌಂಟರ್‌ಗಳು ಬುಡಕಟ್ಟು ಎಂಬ ವ್ಯವಸ್ಥೆಯನ್ನು ಅನುಸರಿಸುತ್ತವೆ, ಇದನ್ನು ಸಭೆ ಎಂದು ಕರೆಯಲಾಗುತ್ತದೆ, ಇದರಲ್ಲಿ ಒಂದೇ ಗುಂಪಿನ ಸದಸ್ಯರು ಒಂದೇ ವಂಶಸ್ಥರು ಎಂದು ಪರಿಗಣಿಸಲ್ಪಡುವುದರಿಂದ ಪರಸ್ಪರ ಮದುವೆಯಾಗುವುದಿಲ್ಲ. ಪ್ರತಿಯೊಂದು ಸಭೆಯು ತನ್ನದೇ ಆದ ಕುಲಕವನ್ನು ಹೊಂದಿದೆ ಅಂದರೆ ಬ್ರಾಹ್ಮಣರನ್ನು ಸಾಂಪ್ರದಾಯಿಕವಾಗಿ ಗೌರವಿಸಲಾಗುತ್ತದೆ. ಪ್ರತಿ ಕುಲವು ಒಂದು ಅಥವಾ ಹೆಚ್ಚಿನ ದೇವತೆಗಳನ್ನು ಹೊಂದಿದೆ.

## ಸಾಂಪ್ರದಾಯಿಕ ಕರ್ತವ್ಯಗಳು 
ಈ ಸಮುದಾಯದ ಸಾಂಪ್ರದಾಯಿಕ ಪಾತ್ರಗಳು ಕೃಷಿ ಮತ್ತು ಜಾನುವಾರು ಸಾಕಣೆ, ಆದರೆ ಕಾಲಕ್ರಮೇಣ ಅವರು ಭೂಮಾಲೀಕರು, ವ್ಯಾಪಾರಿಗಳು ಮತ್ತು ಹಣದಾತರು.

## ಉಲ್ಲೇಖಗಳು 
## ಉಲ್ಲೇಖಗಳು
ಓಲೊಫ್ ವಾನ್ ಡಾಲಿನ್

ಓಲೊಫ್ ವಾನ್ ಡಾಲಿನ್ (1708-1763). ಪ್ರಖ್ಯಾತ ಸ್ವೀಡಿಷ್ ಲೇಖಕ. ಸ್ವೀಡಿಷ್ ಗದ್ಯದ ನಿರ್ಮಾಪಕನೆಂದು ಹೆಸರಾಗಿದ್ದಾನೆ. thumb

## ಬದುಕು, ಬರಹ
ಹಾಲೆಂಡಿನ ಎನ್‍ಬರ್ಗ್ ಹಳ್ಳಿಯ ಪಾದ್ರಿಯ ಮಗನಾದ್ದರಿಂದ ವಿದ್ಯಾಭ್ಯಾಸಕ್ಕೆ ತೊಂದರೆಯಾಗಲಿಲ್ಲ. ತನ್ನ ಹದಿನೆಂಟನೆಯ ವಯಸ್ಸಿನ ವೇಳೆಗೆ ಲುಂಡ್ ವಿಶ್ವವಿದ್ಯಾಲಯದ ಪದವಿ ಪಡೆದು, 1726ರಲ್ಲಿ ಸ್ವೀಡನ್ನಿನ ಸರ್ಕಾರದ ಕೆಲಸಕ್ಕೆ ಸೇರಿದ. ಸ್ಟಾಕ್‍ಹೋಮಿನ ರಾಜಮನೆತನದವರೊಬ್ಬರ ಮನೆಯಲ್ಲಿ ಅಧ್ಯಾಪಕನಾಗಿ 1727ರಲ್ಲಿ ನೇಮಕಗೊಂಡುದರಿಂದ ಅರಮನೆಯ ವ್ಯವಹಾರಗಳಲ್ಲಿ ಪ್ರವೇಶದ ಅವಕಾಶ ಸಿಕ್ಕಿತು. ಸಮಯಕವಿತ್ವದ ಚುರುಕು ಈತನ ಮುಖ್ಯ ಗುಣವೆಂದು ಎಲ್ಲರೂ ಹೊಗಳುತ್ತಿದ್ದರು. ಈ ಆಶುಕವಿತೆಗಳಲ್ಲಿ ವ್ಯಂಗ್ಯ, ಚಾಟಿಯಂತೆ ಪೆಟ್ಟುಕೊಡುವ ವಿಡಂಬನೆ ಮುಖ್ಯ ಅಂಶಗಳಾಗಿದ್ದು ಜನಪ್ರಿಯತೆ ಗಳಿಸಿದುವು. ಇಂಗ್ಲಿಷ್ ಹಾಗೂ ಫ್ರೆಂಚ್ ಸಾಹಿತ್ಯಗಳನ್ನು ಮೆಚ್ಚಿಕೊಂಡಿದ್ದ ಈತ ಅಡಿಸನ್ನನ ಸ್ಪೆಕ್ಟೇಟರ್ ರೀತಿಯಲ್ಲಿ ಸ್ವಾನ್ಸ್‍ಕಾ ಆರ್ಗಸ್ ವಾರಪತ್ರಿಕೆಯನ್ನು 1732ರಿಂದ 1734ರ ವರೆಗೆ ಪ್ರಕಟಿಸಿದ. ಆಗಿನ ಹೊಸ ವಿಚಾರಗಳು ಸ್ವೀಡನ್ನಿಗೆ ಬರಲು ಈ ಪತ್ರಿಕೆಯಲ್ಲಿ ಈತ ಬರೆದ ಲೇಖನಗಳೇ ಕಾರಣವಾಗಿ ನವೋದಯದ ಜನಕನೆಂದು ಹೆಸರು ಪಡೆದ. ಅಲ್ಲಿಯ ವಿಚಾರಗಳಷ್ಟೇ ಪ್ರಮುಖವಾದುದು ಇವನ ಬರೆವಣಿಗೆಯ ಶೈಲಿ ಹಾಗೂ ಭಾಷೆಯ ಸ್ಪಂದನ. ಆದ್ದರಿಂದಲೇ ಆಧುನಿಕ ಸ್ವೀಡಿಷ್ ಗದ್ಯದ ನಿರ್ಮಾಪಕನೆಂಬ ಹೆಸರು ಈತನಿಗೆ ಬಂತು. ಫ್ರಾನ್ಸಿನ ರಾಷ್ಟ್ರೀಯ ರಂಗಭೂಮಿಯಂತೆಯೇ ಸ್ವೀಡನ್ನಿನಲ್ಲಿಯೂ ನಾಟಕ ಪರಂಪರೆಯನ್ನು ಸೃಷ್ಟಿಸಲು ಈತ ಪ್ರಯತ್ನಿಸಿದ. ಕೋಲಿಯರನ ನಾಟಕದ ಆಧಾರದ ಮೇಲೆ "ಹೊಟ್ಟೆಕಿಚ್ಚಿನ ಗಂಡ" ಎಂಬ ವಿನೋದ ನಾಟಕವನ್ನು ರೇಸಿನನ ರೀತಿಯಲ್ಲಿ ಬ್ರಿನ್‍ಹಿಲ್ಡ ಎಂಬ ದುರಂತನಾಟಕವನ್ನು 1738ರಲ್ಲಿ ರಚಿಸಿ ಆಡಿಸಿದ. ಆದರೆ ಈತ ಬೇರೆ ನಾಟಕಗಳನ್ನು ಬರೆದರೂ ನಾಟಕದ ನೆಲೆ ನಿಲ್ಲಿಸುವಲ್ಲಿ ಈತನ ಪ್ರಯತ್ನಗಳು ವಿಫಲವಾದುವು. ಈತನ ನಾಟಕಗಳು ಓದಲಿಕ್ಕಾಗಲೀ ಆಡಲಿಕ್ಕಾಗಲೀ ಚೆನ್ನಾಗಿರಲಿಲ್ಲವೆಂಬುದೇ ಇದಕ್ಕೆ ಕಾರಣ.	ರಾಜಕೀಯ ಆಂದೋಲನದಲ್ಲಿ ಸ್ವೀಡನ್ನಿನಲ್ಲಿ ಬದುಕಿ ಬಾಳಿದ್ದುದರ ಜೊತೆಗೆ ರಾಜಮನೆತನದ ಸಂಬಂಧವನ್ನು ಪಡೆದುಕೊಂಡಿದ್ದರು. ರಾಜಕೀಯ ಟೀಕೆಗಳನ್ನೊಳಗೊಂಡ ಲೇಖನಗಳನ್ನೂ ಪುಸ್ತಕಗಳನ್ನೂ ರಚಿಸಿದ. ರಷ್ಯದ ವಿರುದ್ಧ ಯುದ್ಧ ಬೇಡವೆಂದು ಪ್ರತಿಪಾದಿಸುವ ಕೃತಿ ಸಾಗನ್ ಓಮ್ ಹಾಸ್ತೆನ್ 1740ರಲ್ಲಿ ಪ್ರಕಟವಾಯಿತು. ಇಂಗ್ಲಿಷ್ ಲೇಖಕ ಸ್ವಿಫ್ಟ್‍ನನ್ನು ಅನುಸರಿಸಿ ವಿಡಂಬನೆಯನ್ನು ಬಳಸಿಕೊಂಡಿರುವ ಈ ಕೃತಿಯೇ ಇವನ ಅತ್ಯುತ್ತಮ ರಚನೆ. ಯುದ್ಧದ ದುರಂತ ದೇಶದ ಮೇಲೆ ಎರಗಿದಾಗ ತನ್ನ ಮಹಾಕಾವ್ಯ ಸ್ವೇನ್ಸ್‍ಕಾಫ್ರಿಹ್ರ್ಟೆ (ಸ್ವೀಡಿಷ್ ಸ್ವಾತಂತ್ರ್ಯ) ಎಂಬುದನ್ನು ಪ್ರಕಟಿಸಿದ (1742). ರಾಜಕೀಯ ಪಕ್ಷಗಳೆಲ್ಲ ವಿಸರ್ಜನೆಯಾಗಿ ಕೇವಲ ಅರಮನೆಯ ಆಡಳಿತವೊಂದೇ ದೇಶವನ್ನು ಕಾಪಾಡಬಲ್ಲದೆಂಬುದು ಈತನ ವಿಚಾರವಾಗಿದ್ದು ಈ ಕಾವ್ಯದಲ್ಲಿ ಬಹಳ ಪ್ರಬಲವಾಗಿ ಅದನ್ನು ಪ್ರತಿಪಾದಿಸಿದ್ದಾನೆ. ಇದರಿಂದ ಅರಮನೆಯವರ ಪ್ರೀತಿ ಸಂಪಾದಿಸಿದ. ಅಧಿಕಾರದಲ್ಲಿ ಉನ್ನತ ಸ್ಥಾನ ಲಭಿಸಿತು. ಅರಮನೆಯಲ್ಲಿ ರಾಜಕುಮಾರ ಗಸ್ಟೇವಸ್‍ಗೆ (ಮುಂದೆ ಅರಸು ಗಸ್ಟೇವಸ್ III) ಪಾಠಹೇಳುವ ಅಧ್ಯಾಪಕನೆಂದು ಈತ ನೇಮಕಗೊಂಡಿದ್ದು 1750ರಲ್ಲಿ. ಈತನಿಗೆ ನೋಬ್ಲ್ (ಇಂಗ್ಲೆಂಡಿನ ಸರ್ ಎಂಬುದರ ಹಾಗೆ) ಪದವಿಯನ್ನು ನೀಡಲಾಯಿತು (1751). ರಾಣಿ ಲೂಯಿಸಾಳ ರಾಜಕೀಯ ವ್ಯೂಹದಲ್ಲಿ ಬಿಡಿಸಿಕೊಳ್ಳಲಾರದಷ್ಟು ಆಳವಾಗಿ ಸಿಕ್ಕಿಕೊಂಡ ಈತ ಅವಮಾನಕ್ಕೆ ಗುರಿಯಾಗಿ 1756ರಲ್ಲಿ ಅರಮನೆಯಿಂದ ಹೊರದೂಡಲ್ಪಟ್ಟ. 1761ರ ವರೆಗೂ ಈ ಕಳಂಕ ಇವನ ಮೇಲಿದ್ದು 1761ರಲ್ಲಿ ಮತ್ತೆ ಅರಮನೆಯ ವಿಶ್ವಾಸಕ್ಕೆ ಪಾತ್ರವಾಗಿ ಮೊದಲಿನ ಅಧಿಕಾರಕ್ಕೇ ಬಂದ. ಆದರೆ ಮಾನಸಿಕವಾಗಿ ದೈಹಿಕವಾಗಿ ಈ ಕಾಲದಲ್ಲಿ ತುಂಬ ನರಳಿದ. 1763ರ ಆಗಸ್ಟ್ 12ರಂದು ಅತ್ಯಂತ ಖಿನ್ನವಾಗಿ ತೀರಿಕೊಂಡ. ಈತನಿಗೆ ಇತಿಹಾಸದ ಬಗ್ಗೆ ತುಂಬ ಆಸಕ್ತಿ ಇತ್ತು. 1747 ರಿಂದ 1762ರ ಕಾಲದಲ್ಲಿ ಈತ ಸ್ವೀಡಿಷ್ ರಾಜಮನೆತನದ ಇತಿಹಾಸ-ಸ್ವಿಯಾ ರೀಕೆಸ್ ಹಿಸ್ಟೋರಿಯಾವನ್ನು ಮುರು ಸಂಪುಟಗಳಲ್ಲಿ ಪ್ರಕಟಿಸಿದ. ಇದು ಆಧುನಿಕ ಇತಿಹಾಸಕ್ಕೆ ಇವನ ಅಮೂಲ್ಯ ಕೊಡುಗೆಯಾಗಿದೆ.

ವರ್ಗ:ಬರಹಗಾರ
ವರ್ಗ:ಲೇಖಕರು
ಝಾಕ್ ಲೂಯಿಸ್ ಡಾವೀಡ್

ಝಾಕ್ ಲೂಯಿಸ್ ಡಾವೀಡ್ (1748-1825). ಫ್ರಾನ್ಸಿನ ಮಹಾಕ್ರಾಂತಿಯ ಕಾಲದ ಪ್ರಸಿದ್ಧ ಫ್ರೆಂಚ್ ಭಾವಚಿತ್ರಕಾರ. ಶ್ರೀಮಂತರ ಸ್ವತ್ತಾಗಿದ್ದ ಚಿತ್ರಕಲೆ ಮಧ್ಯಮವರ್ಗದ ಜನಸಾಮಾನ್ಯರಿಗೂ ಸಾಧ್ಯವಾಗುವಂತೆ ಮಾಡಿದ ಶ್ರೇಷ್ಠ ಕಲಾವಿದ. 
thumb|ಸ್ವ-ಚಿತ್ರಣ

## ಬದುಕು ಮತ್ತು ಕಲೆ 
ಈತ ಪ್ಯಾರಿಸ್‍ನಲ್ಲಿ ಶ್ರೀಮಂತ ಬೂಜ್ರ್ವಾ ಕುಟುಂಬದಲ್ಲಿ ಹುಟ್ಟಿದ. 1766ರಲ್ಲಿ ರಾಯಲ್ ಅಕಾಡೆಮಿಯನ್ನು ಸೇರಿ ಅಲ್ಲಿ ಜೆ.ಎನ್. ವೀಯನ್ ಎಂಬಾತನ ಬಳಿ ಸುಮಾರು ಎಂಟು ವರ್ಷ ಕಾಲ ಅಧ್ಯಯನ ನಡೆಸಿದ. ಮೊದಲು ಎರಡು ಬಾರಿ ಸೋತರೂ ಮೂರನೆಯ ಪ್ರಯತ್ನದಲ್ಲಿ ಪ್ರಿ ಡಿ ರೋಮ್ ಪ್ರಶಸ್ತಿ ಗಳಿಸಿದ. ಇಟಲಿಯಲ್ಲಿ ಪ್ರವಾಸ ಮಾಡುತ್ತಿದ್ದಾಗ ಅಲ್ಲಿನ ಪ್ರಾಚೀನ ಕಲಾವಶೇಷಗಳನ್ನು ರೆನಸಾನ್ಸ್ ಕಾಲದ ಚಿತ್ರಕಲೆಯನ್ನು ಕಂಡು ಹರ್ಷ ಪುಳಕಿತನಾದ. ಮುಂದೆ ಅದೇ ಈತನ ಕಲಾಸೃಷ್ಟಿಗೆ ಮುಖ್ಯ ಪ್ರೇರಣೆಯಾಯಿತು. ವಿಂಕಲ್‍ಮಾನ್, ಫೂಸನ್ ಮುಂತಾದವರ ಕೃತಿಗಳ ಪ್ರಭಾವದಿಂದ ಇವನಿಗೆ ನಿಯೋಕ್ಲಾಸಿಕಲ್ ಕಲಾಪರಂಪರೆಯಲ್ಲಿ ವಿಶೇಷ ಅಭಿರುಚಿ ಹುಟ್ಟಿತು. ಆಗ ಬರೆದ ಈತನ ಭಿಕ್ಷೆ ಬೇಡುತ್ತಿರುವ ಬೆಲಿಸೇರಿಯಾಸ್ ಎಂಬ ಚಿತ್ರ ವಿಶೇಷ ಮನ್ನಣೆ ಗಳಿಸಿತು. ಅನಂತರ ಈತ ಗ್ರೀಕ್ ಮತ್ತು ರೋಮನ್ ಪುರಾಣೇತಿಹಾಸಗಳಿಂದ ಸ್ಫೂರ್ತಿ ಪಡೆದು ರಚಿಸಿದ ಕೃತಿಗಳಲ್ಲಿ ದಿ ಡೆತ್ ಆಫ್ ಸಾಕ್ರಟೀಸ್ (1787, ಸಾಕ್ರಟೀಸನ ಮರಣ) ಮುಖ್ಯವಾದುದು. ಈತ ತನ್ನ ಚಿತ್ರಗಳ ಮೂಲಕ ಸಾಮಾನ್ಯ ಹಾಗೂ ಮಧ್ಯಮವರ್ಗದ ಜನರಲ್ಲಿ ಕಲಾಭಿರುಚಿ ಹುಟ್ಟುವಂತೆ ಮಾಡಿದ. ಕಲೆಯನ್ನು ನೀತಿಪ್ರತಿಪಾದನೆಗೆ ಬಳಸಬೇಕೇ ವಿನಾ ಕೇವಲ ಮನೋರಂಜನೆಗೆ ಅಲ್ಲ ಅನ್ನುವುದು ಈತನ ಅಭಿಮತ.

ಫ್ರಾನ್ಸಿನ ಮಹಾಕ್ರಾಂತಿಯ ಸಮಯದಲ್ಲಿ (1789-1799) ಈತ ಕ್ರಾಂತಿಕಾರರ ಪಕ್ಷವಹಿಸಿ ಕೆಲವು ಉತ್ತಮ ಕೃತಿಗಳನ್ನು ರಚಿಸಿದ. ಓತ್ ಆಫ್ ದಿ ಟೆನಿಸ್ ಕೋರ್ಟ್ (1791) ಎಂಬ ಈತನ ಅಪೂರ್ಣ ಚಿತ್ರ ಕ್ರಾಂತಿಯ ಪ್ರತಿಗಾಮಿ ನಾಯಕರ ವ್ಯಕ್ತಿತ್ವಗಳನ್ನು ಚೆನ್ನಾಗಿ ಪ್ರತಿರೂಪಿಸುತ್ತದೆ. ಅಲ್ಲದೆ ಈತ ಕ್ರಾಂತಿಯ ಹುತಾತ್ಮರ ನೆನಪಿಗಾಗಿ ಕೆಲವು ಭಾವಚಿತ್ರಗಳನ್ನು ಬರೆದ. ಅವುಗಳಲ್ಲಿ ಮಾರತ್, ಜೋಸೆಫ್ ಬರ್ರಾ ಮುಂತಾದವು ಅಪೂರ್ವ ಕಲಾಕೃತಿಗಳು. ಕ್ರಾಂತಿ ನಾಯಕರ ನಿಕಟವರ್ತಿಯಾಗಿದ್ದ ಈತನನ್ನು 1792ರಲ್ಲಿ ರಾಷ್ಟ್ರೀಯ ಸಭೆಗೆ (ನ್ಯಾಷನಲ್ ಕನ್‍ವೆನ್‍ಷನ್) ಚುನಾಯಿಸಿ ನೂತನ ಪ್ರಜಾರಾಜ್ಯದ ಕಲೆಸಂಸ್ಕೃತಿ ಮುಂತಾದವುಗಳ ಮೇಲ್ವಿಚಾರಣೆಯನ್ನು ಈತನಿಗೆ ವಹಿಸಲಾಯಿತು. ಈತನ ಸ್ನೇಹಿತ ಕ್ರಾಂತಿಕಾರಿ ರೋಬ್ಸ್‍ಪಿಯರ್‍ನ ಪತನಾನಂತರ ಈತನನ್ನು ಬಂಧನದಲ್ಲಿಡಲಾಯಿತು. ಆ ಸುಮಾರಿನಲ್ಲಿ ಈತ ಬರೆದ ದಿ ರೇಪ್ ಆಫ್ ದಿ ಸ್ಯಾಬೈನ್ ವಿಮೆನ್ ಎಂಬ ಅನ್ಯಾದೃಶ ವರ್ಣಚಿತ್ರದಲ್ಲಿ ಯುದ್ಧದ ದಾರುಣ ದುರಂತವನ್ನು ಚಿತ್ರಿಸಿದ. ನೆಪೋಲಿಯನ್ ಅಧಿಕಾರಕ್ಕೆ ಬಂದ ಕೂಡಲೇ ಡಾವೀಡ್‍ನ ಬದುಕಿನ ಹೊಸಯುಗ ಪ್ರಾರಂಭವಾಯಿತೆನ್ನಬಹುದು. ಈತನ ಪ್ರತಿಭೆಯನ್ನು ಮೆಚ್ಚಿಕೊಂಡು ನೆಪೋಲಿಯನ್ ಈತನನ್ನು ಆಸ್ಥಾನದ ಚಿತ್ರಕಾರನನ್ನಾಗಿ ನೇಮಿಸಿದ. ಈತ ನೆಪೋಲಿಯನ್ನನ ಜೀವನದ ಪ್ರಮುಖ ಘಟನೆಗಳನ್ನು ತನ್ನ ಹಲವು ಕೃತಿಗಳಲ್ಲಿ ಚಿತ್ರಿಸಿದ. ಸಮಕಾಲೀನ ವ್ಯಕ್ತಿಗಳನ್ನು ಆಯಾಕಾಲದ ಪರಿಸರಕ್ಕೆ ಹೊಂದುವಂತೆ ಚಿತ್ರಿಸಿ ಕೆಲವು ಉತ್ತ್ಕೃಷ್ಟ ಸ್ತಬ್ಧಚಿತ್ರ (ಟ್ಯಾಬ್ಲೋ) ಗಳನ್ನು ರಚಿಸಿ ಹೊಸದೊಂದು ರಚನಾವಿಧಾನವನ್ನೇ ಕಂಡುಹಿಡಿದ. ನೆಪೋಲಿಯನ್ನನ ಪತನವಾದಾಗ ಡಾವೀಡ್ ದೇಶ ಬಿಟ್ಟು ಹೋದ. 

1816ರಿಂದ 1825ರವರೆಗೆ ಬ್ರಸಲ್ಸ್‍ನಲ್ಲಿದ್ದು ಅಮೂರ್ ಅಂಡ್ ಸೈಕಿ (1817) ಮತ್ತು ಮಾರ್ಸ್ ಡಿಸ್‍ಅರಮ್ಡ್ ಬೈ ವೀನಸ್ (1824) ಮುಂತಾದ ಚಿತ್ರಗಳನ್ನು ಬರೆದು ನಿಚ್ಚಳ ವಸ್ತುನಿಷ್ಠೆ, ಸೂಕ್ಷ್ಮ ದೃಷ್ಟಿ ಇವುಗಳಿಂದ ತುಂಬಿ ತುಳುಕುವ ಈತನ ವರ್ಣಚಿತ್ರಗಳು ನಿಯೋಕ್ಲಾಸಿಕಲ್ ಪರಂಪರೆಯ ಶ್ರೇಷ್ಠ ಅಭಿವ್ಯಕ್ತಿಗಳಾಗಿವೆ. ಈತ ಹದಿನೆಂಟನೆಯ ಶತಮಾನದ ರೊಕೊಕೊ ಸಂಪ್ರದಾಯ ಹಾಗೂ ಹತ್ತೊಂಬತ್ತನೆಯ ಶತಮಾನದ ವಾಸ್ತವಿಕ ಪರಂಪರೆಗಳ ನಡುವಣ ಸೇತುವೆಯಂತಿದ್ದಾನೆ. ಈತ ಒಬ್ಬ ಅಸಾಧಾರಣ ಕಲಾಶಿಕ್ಷಕನಾಗಿದ್ದು, ತನ್ನ ಶಿಷ್ಯರು ಸ್ವಪ್ರೇರಣೆಯಿಂದಲೇ ಸ್ವೋಪಜ್ಞತೆಯನ್ನು ಬೆಳೆಸಿಕೊಳ್ಳಬೇಕೆಂದು ಬೋಧಿಸುತ್ತಿದ್ದನಂತೆ-ಆದರೆ 19ನೆಯ ಶತಮಾನದ ಪಂಡಿತರು ಈತನ ಅಭಿಪ್ರಾಯಗಳನ್ನು ತಪ್ಪಾಗಿ ಗ್ರಹಿಸಿ ಅವನ್ನು ಕಠಿಣ ಸೂತ್ರಗಳನ್ನಾಗಿ ಪರಿವರ್ತಿಸಿದುದು ದುರದೃಷ್ಟಕರ ಸಂಗತಿ. ಈತನಿಂದ ವಿಶೇಷವಾದ ಸ್ಫೂರ್ತಿಯನ್ನು ಪಡೆದವರಲ್ಲಿ ಪ್ರಸಿದ್ಧ ಕಲಾವಿದರಾದ ಝಾರಿಕೋ, ಡಲಾಕ್ರ್ವಾ ಮುಂತಾದವರು.

ವರ್ಗ:ಕಲಾವಿದರು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಜೀನ್ ಗಾಸ್ಟನ್ ಡಾರ್ಬೋ

**ಜೀನ್ ಗಾಸ್ಟನ್ ಡಾರ್ಬೋ** (1842-1917) ಒಬ್ಬ ಫ್ರೆಂಚ್ ಗಣಿತ ವಿಜ್ಞಾನಿ. ಲಂಬಾತ್ಮಕ ತಲಗಳು (orthogonal surfaces), ಅನಂತ ಸೂಕ್ಷ್ಮಾತ್ಮಕ ಜ್ಯಾಮಿತಿ (infinitesimal geometry), ಬೃಹತ್ಸಂಖ್ಯೆಗಳ ಉತ್ಪನ್ನಗಳಿಗೆ ಸನ್ನಿಹಿತೀಕರಣ (approximation) ಮತ್ತು ವಿಚ್ಛಿನ್ನ ಉತ್ಪನ್ನಗಳು ಮುಂತಾದವುಗಳ ಮೇಲೆ ಕಾರ್ಯ ನಡೆಸಿ ಗಮನಾರ್ಹ ಕೊಡುಗೆಗಳನ್ನು ನೀಡಿದ್ದಾನೆ. thumb

## ಬದುಕು
ಡಾರ್ಬೋ ಜನಿಸಿದ್ದು ಫ್ರಾನ್ಸಿನ ನೈಮ ಎಂಬಲ್ಲಿ (13-8-1842); ಮರಣ ಪ್ಯಾರಿಸಿನಲ್ಲಿ (25-2-1917). ಈತ ಏಳು ವರ್ಷದವನಾಗಿದ್ದಾಗ ತಂದೆಯನ್ನು ಕಳೆದುಕೊಂಡ. ತಾಯಿಯ ಪ್ರೋತ್ಸಾಹ ಹಾಗೂ ನಿರ್ದೇಶನದಲ್ಲಿ ಪ್ಯಾರಿಸ್ ನಗರದ ಎಕೋಲೆ ನಾರ್ಮಲ್‍ನಲ್ಲಿ ವಿದ್ಯಾಭ್ಯಾಸ ಪೂರ್ಣಗೊಂಡಿತು. ಅದೇ ಶಾಲೆಯಲ್ಲಿ ಲೂಯಿ ಪಾಸ್ತರನು ಇವನಿಗೆ ಅಧ್ಯಾಪಕ ಹುದ್ದೆಯನ್ನು ಕೊಡಿಸಿದ. ಕಾಲೇಜ್-ಡಿ-ಫ್ರಾನ್ಸ್‍ನಲ್ಲಿ ಗಣಿತಭೌತವಿಜ್ಞಾನದ ಮುಖ್ಯಸ್ಥನಾಗಿದ್ದ ಜೋಸೆಫ್ ಬಟ್ರ್ರಾಂಡ್ ಎಂಬಾತನಿಗೆ ಸಹಾಯಕನಾಗಿ ಕೆಲಸಮಾಡಿದ (1866-67). ಮುಂದೆ ಫ್ರಾನ್ಸಿನ ಪ್ರಸಿದ್ಧ ವಿದ್ಯಾಶಾಲೆಗಳಾದ ಲೈಸೀ-ಲೂಯೀ-ಲಿ-ಗ್ರಾಂಡ್, ಎಕೊಲೆ ನಾರ್ಮಲ್ (1872-73) ಮತ್ತು ಸೋರ್ಬೊನ್ (1873-1890) ಎಂಬಲ್ಲಿ ಸಹ ಅಧ್ಯಾಪಕನಾಗಿದ್ದ. ಇಂಗ್ಲೆಂಡಿನ ರಾಯಲ್ ಸೊಸೈಟಿಯ ವಿದೇಶೀಯ ಸದಸ್ಯನೂ ಆಗಿದ್ದ. ಪ್ರಸಿದ್ಧವಾದ ಸಿಲ್ವೆಸ್ಟರ್ ಪಾರಿತೋಷಿಕ ಪದಕವನ್ನು 1916ರಲ್ಲಿ ಪಡೆದ.	
## ಗಣಿತದಲ್ಲಿನ ಸಾಧನೆ 
ಜ್ಯಾಮಿತಿಯಲ್ಲಿ ಡಾರ್ಬೋನ ಮೊದಮೊದಲ ಲೇಖನಗಳು (1864-66) ಲಂಬಾತ್ಮಕ ತಲಗಳಿಗೆ ಸಂಬಂಧಿಸಿದವು. 1873ರಲ್ಲಿ ಪ್ರಕಟಿಸಿದ "ಗಮನಾರ್ಹವಾದ ವಕ್ರರೇಖೆಗಳು ಮತ್ತು ಬೈಜಿಕ ತಲಗಳ ಒಂದು ವಿಶಿಷ್ಟವರ್ಗ" ಎಂಬ ಉಪಾಖ್ಯಾನದಲ್ಲಿ ಚಾಕ್ರಿಕಗಳು (cycloids) ಎಂಬ ಒಂದು ವಿಶೇಷ ಜಾತಿಯ ತಲಗಳ ಸಿದ್ಧಾಂತವನ್ನು ಡಾರ್ಬೋ ಪ್ರತಿಪಾದಿಸಿದ್ದಾನೆ. "ತಲಗಳ ಸಾಮಾನ್ಯ ಸಿದ್ಧಾಂತ ಮತ್ತು ಜ್ಯಾಮಿತಿಯಲ್ಲಿ ಕಲನಶಾಸ್ತ್ರದ ಅನ್ವಯಗಳು" ಎಂಬುದು ಡಾರ್ಬೋನ ಪ್ರಮುಖವಾದ ಗ್ರಂಥ. ಇದರಲ್ಲಿ ಅವಕಲ ಜ್ಯಾಮಿತಿಯನ್ನು ದೀರ್ಘವಾಗಿ ಪ್ರತಿಪಾದಿಸಿದ್ದಾನೆ. "ಲಂಬಾತ್ಮಕ ವ್ಯವಸ್ಥೆಗಳು ಮತ್ತು ವಕ್ರೀಯ ನಿರ್ದೇಶಕಗಳು" ಎಂಬ ಗ್ರಂಥವನ್ನು 1898ರಲ್ಲಿ ಪ್ರಕಟಿಸಿದ. ಇದರಲ್ಲಿ ಪರಸ್ಪರ ಲಂಬಾತ್ಮಕ ತಲಗಳ ವಿಷಯದಲ್ಲಿ ಡ್ಯೂಪಿನ್ ಎಂಬಾತನ ಸಿದ್ಧಾಂತಗಳನ್ನು ಡಾರ್ಬೋ ವ್ಯಾಪಕವಾಗಿ ಸಾರ್ವತ್ರೀಕರಿಸಿರುವನು. ಗಣಿತ ವಿಶ್ಲೇಷಣೆಯಲ್ಲೂ ಈತನ ಸಂಶೋಧನೆಗಳು ಸಾರವತ್ತಾದವು. 1870ರ ಲೇಖನ ಒಂದರಲ್ಲಿ ಎರಡನೆಯ ದರ್ಜೆಯ ಆಂಶಿಕ ಅವಕಲ ಸಮೀಕರಣಗಳನ್ನು ಬಿಡಿಸುವ ಹೊಸ ಮಾರ್ಗವೊಂದನ್ನು ಡಾರ್ಬೋ ಪ್ರತಿಪಾದಿಸಿದ್ದಾನೆ. ರೀಮಾನ್ ಅನುಕಲನ ಸಿದ್ಧಾಂತದಲ್ಲಿ ಡಾರ್ಬೋನ ಪ್ರಮೇಯ ಮತ್ತು ಡಾರ್ಬೋನ ಮಧ್ಯಸ್ಥಮೌಲ್ಯದ ಪ್ರಮೇಯಗಳು ಹೆಸರಾದುವು. ಮಿಶ್ರ ಉತ್ಪನ್ನಗಳ ಸಿದ್ಧಾಂತದಲ್ಲಿ ಕೆಲವು ಮೂಲಭೂತವಾದ ಪ್ರಮೇಯಗಳು ಕೂಡ ಈತನ ಹೆಸರಿನಲ್ಲವೆ. ಬೃಹತ್ ಧನಪೂರ್ಣಾಂಕಗಳ ಉತ್ಪನ್ನಗಳನ್ನು ಅಂದಾಜು ಮಾಡುವ ಸಿದ್ಧಾಂತವನ್ನು ಒಳಗೊಂಡ ಒಂದು ಲೇಖನವನ್ನು ಈತ 1878ರಲ್ಲಿ ಪ್ರಕಟಿಸಿದ. ಇದರಿಂದ ತ್ರಿಕೋನ ಮಿತೀಯ ಶ್ರೇಣಿಗಳ ಗುಣವಿಶೇಷಗಳನ್ನು ಸಂಶೋಧಿಸಲು ಅನುಕೂಲವಾಯಿತು.

ವರ್ಗ:ಗಣಿತಜ್ಞರು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಸನಿ ಮಠ

**ಸನಿ ಮಠ**ವು ಸನಿ ಹಳ್ಳಿಯ ಪಕ್ಕ ಸ್ಥಿತವಾಗಿದೆ. ಇಲ್ಲಿ ಸ್ಟೋಡ್ ಕಣಿವೆಯು ಲಡಾಖ್‍ನ ಜ಼ನ್‍ಸ್ಕಾರ್‌ನ ಮಧ್ಯ ಬಯಲಿನೊಳಗೆ ವಿಸ್ತರಿಸುತ್ತದೆ. ಇದು ಪ್ರಾದೇಶಿಕ ಕೇಂದ್ರವಾದ ಪದುಮ್‌ನ ವಾಯವ್ಯಕ್ಕೆ ಸುಮಾರು ೬ ಕಿ.ಮಿ. ದೂರದಲ್ಲಿದೆ. ಇದು ಟಿಬೇಟಿಯನ್ ಬೌದ್ಧಧರ್ಮದ ಡ್ರುಕ್ಪಾ ಕಾರ್ಗ್ಯು ಶಾಲೆಗೆ ಸೇರಿದೆ, ಮತ್ತು ಸ್ತ್ರೀ ಸಂನ್ಯಾಸಿಗಳನ್ನು ಹೊಂದಿರುವ ಜ಼ನ್‍ಸ್ಕಾರ್‌ನಲ್ಲಿರುವ ಈ ಪಂಥದ ಏಕೈಕ ಮಠವಾಗಿದೆ. ಇದು ಲಡಾಖ್ ಮತ್ತು ಜ಼ನ್‍ಸ್ಕಾರ್‌ನ ಇಡೀ ಪ್ರದೇಶದ ಅತ್ಯಂತ ಹಳೆಯ ಧಾರ್ಮಿಕ ತಾಣವೆಂದು ಭಾವಿಸಲಾಗಿದೆ.

## ಇತಿಹಾಸ 
ಒಂದು ಪ್ರಾಚೀನ ಸ್ತೂಪಕ್ಕೆ ಸ್ಥಳ ಒದಗಿಸುವಂತೆ ಗೋಂಪಾವನ್ನು ನಿರ್ಮಿಸಲಾಗಿದೆ. **ಕನಿಕಾ ಸ್ತೂಪ** ಎಂದು ಕರೆಯಲ್ಪಡುವ ಇದು ಅಸಾಮಾನ್ಯ ಆಕಾರವನ್ನು ಹೊಂದಿದೆ. ಇದು ಪ್ರಸಿದ್ಧ ಕುಶಾನ್ ಚಕ್ರವರ್ತಿ ಕನಿಷ್ಕನ ಕಾಲದ್ದೆಂದು ಊಹಿಸಲಾಗಿದೆ.

## ವಿವರಗಳು 
ಅಸಾಮಾನ್ಯವಾಗಿ, ಗೋಂಪಾವನ್ನು ಬೆಟ್ಟ ಅಥವಾ ಪರ್ವತದ ಮೇಲೆ ನಿರ್ಮಿಸಲಾಗಿಲ್ಲ ಬದಲಾಗಿ ಸಮತಟ್ಟಾದ ಭೂಮಿಯ ಮೇಲೆ ನಿರ್ಮಿಸಲಾಗಿದೆ. ಇದು ಕೋಟೆಯ ರೂಪದಲ್ಲಿದೆ ಮತ್ತು ಕನಿಕಾ ಸ್ತೂಪವು ಸುತ್ತಲಿನ ಕಲ್ಲಿನ ಗೋಡೆಗಳ ಹಿತ್ತಲಿನಲ್ಲಿದೆ. ಅಲ್ಲಲ್ಲಿ ಅಂತರಗಳಲ್ಲಿ ಸ್ತೂಪಗಳಿವೆ. ಕನಿಕಾ ಸ್ತೂಪದ ಪಕ್ಕದಲ್ಲಿ ಟಿಬೆಟಿಯನ್ ಪೂರ್ವದ ಶೈಲಿಯಲ್ಲಿರುವ ದೇವತೆಗಳ ಕೆತ್ತನೆಯೊಂದಿಗೆ ಹತ್ತು ನಿಂತ ಕಲ್ಲುಗಳಿವೆ.

ಸಭಾಂಗಣ ಅಥವಾ ದುಖಾಂಗ್ ೧೬ ಕಂಬಗಳನ್ನು ಹೊಂದಿದೆ ಮತ್ತು ಚಂಬಾ, ಚೆನ್ರೆನ್ ಹಾಗೂ ಪದ್ಮಸಂಭವ ಜೊತೆಗೆ ಇತರರ ಚಿತ್ರಗಳನ್ನು ಹೊಂದಿದೆ. ಬಲಿಪೀಠದ ಹಿಂದಿರುವ ಗೊಂಗ್‍ಖಾಂಗ್ ಚಿಕ್ಕ ಕೋಣೆಯಾಗಿದ್ದು ಚೊ ರಿನ್‍ಪೋಚೆಯ ಪುರಾತನ ವಿಗ್ರಹವನ್ನು ಮತ್ತು ಕಾಂಗ್ಯೂರ್‌ನ ಪವಿತ್ರ ಸಂಪುಟಗಳಿರುವ ಪುಸ್ತಕದ ಕಪಾಟನ್ನು ಹೊಂದಿದೆ.

ನರೋಪಾನಿಗೆ ಸಮರ್ಪಿತವಾಗಿರುವ ಚಿಕ್ಕ ದೇವಸ್ಥಾನವು ತಿಳಿಗಚ್ಚಿನಲ್ಲಿರುವ ಅನನ್ಯ ಉಬ್ಬಿದ ಚಿತ್ರಗಳಿಂದ ಅಲಂಕೃತವಾಗಿದೆ. ಇವುಗಳನ್ನು ಹೊಳೆಯುವ ಬಣ್ಣಗಳಿಂದ ಬಳಿಯಲಾಗಿದೆ. ವಿಗ್ರಹಗಳಿಗೆ ಗೂಡುಗಳಿವೆ. ಗೊಂಪಾಕ್ಕೆ ಹೊಂದಿಕೊಂಡಂತೆ "ದೊಡ್ಡ ಹಳೆಯ ಪೋಪ್ಲರ್‌ಗಳ ಭವ್ಯವಾದ ತೋಟ" ಕೂಡ ಇದೆ - ಇದು ಹೆಚ್ಚಾಗಿ ಮರಗಳಿಲ್ಲದ ಜ಼ನ್‍ಸ್ಕಾರ್‌ನಲ್ಲಿ ಅಪರೂಪದ ಸಂತೋಷದಾಯಕ ತಾಣವಾಗಿದೆ.

ಟಿಬೆಟಿಯನ್ ಬೌದ್ಧಮತೀಯರ ಎಂಟು ಪ್ರಮುಖ ಸ್ಮಶಾನಗಳಲ್ಲಿ ಒಂದು ಮಠದ ಸಂಕೀರ್ಣದ ಹೊರಗಿದೆ ಮತ್ತು ಸ್ಮಶಾನವು ಭಾರತೀಯ ಪ್ರಭಾವವನ್ನು ತೋರಿಸುವ ಪುರಾತನ ಶಿಲಾ-ಕೆತ್ತನೆಗಳಿಂದ ಕೂಡಿದೆ. ಸ್ಮಶಾನ ಮೈದಾನದಲ್ಲಿ ಎರಡು ಮೀಟರ್ ಎತ್ತರದ ಬಂಡೆಯಿದ್ದು ಅದರ ಮೇಲೆ ಮೈತ್ರ್ಯನ ವರ್ಣಚಿತ್ರವಿದ್ದು, ಅದರ ಮೇಲೆ ಭಕ್ತರು ಸುರಿದ ಯಜ್ಞದ ಬಳಕೆಯ ಎಣ್ಣೆಯಿಂದ ಅದು ಹೊಳೆಯುತ್ತದೆ. ಪ್ರಾರ್ಥನಾ ಧ್ವಜಗಳನ್ನು ಹೊಂದಿರುವ ಹತ್ತಿರದ ಪಟಸ್ತಂಭ ಕೂಡ ಇದೆ.
thumb| ಸನಿ ಮಠದ ಪವಿತ್ರ ಸ್ಮಶಾನ

## ಅಡಿಟಿಪ್ಪಣಿಗಳು 
 

## ಉಲ್ಲೇಖಗಳು 
* Bhasin, Sanjeev Kumar. (2008). *Amazing land Ladakh: places, people, and culture*. Indus Publishing Company.  .
* Francke, A. H. (1914, 1926). *Antiquities of Indian Tibet*. Two Volumes. Calcutta. 1972 reprint: S. Chand, New Delhi.
* Gutschow, Kim (2004). *Being a Buddhist Nun: The Struggle for Enlightenment in the Himalayas*. Harvard University Press. ISBN

978-0674012875.

* Loram, Charlie (2004). *Trekking in Ladakh, 3rd: India Trekking Guide*. First edition 1996. Third edition. Trailblazer Publications.  ISBN&nbsp;978-1-873756-75-1.
* Rizvi, Janet. 1998. *Ladakh, Crossroads of High Asia*. Oxford University Press. 1st edition 1963. 2nd revised edition 1996. 3rd impression 2001.  ISBN&nbsp;0-19-564546-4.
* Osada, Yukiyasu, Gavin Allwright and Atushi Kanamaru. (2000). *Mapping the Tibetan World*. Reprint 2004. Kotan Publishing. Tokyo, Japan.  ISBN&nbsp;0-9701716-0-9.
* Schettler, Margaret & Rolf (1981). *Kashmir, Ladakh & Zanskar*. Lonely Planet Publications. South Yarra, Victoria, Australia.  ISBN&nbsp;0-908086-21-0.

## ಹೊರಗಿನ ಕೊಂಡಿಗಳು 
* Description of Sani Monastery.

ವರ್ಗ:ಲಡಾಖ್
ವರ್ಗ:ಬೌದ್ಧ ಮಠಗಳು
ಡಾಮ

ಡಾಮ - ಆರ್ಟಿಯೊಡಾಕ್ಟಿಲ ಗಣ, ಸರ್ವಿಡೀ ಕುಟುಂಬ, ಸರ್ವಿನೀ ಉಪಕುಟುಂಬಕ್ಕೆ ಸೇರಿದ ಜಿಂಕೆ. ಇದಕ್ಕೆ ಫ್ಯಾಲೊ ಜಿಂಕೆ ಎಂಬ ಹೆಸರೂ ಉಂಟು. thumb|ಯುರೋಪಿನ ಫ್ಯಾಲೊ ಜಿಂಕೆ

ಇದರಲ್ಲಿ ಡಾಮ ಡಾಮ ಮತ್ತು ಡಾಮ ಮೆಸೊಪೋಟೇಮಿಕ ಎಂಬ ಎರಡು ಪ್ರಭೇದಗಳುಂಟು. ಮೊದಲನೆಯದು ದಕ್ಷಿಣ ಯೂರೋಪಿನ ಮೆಡಿಟರೇನಿಯನ್ ವಲಯ ಮತ್ತು ಏಷ್ಯ ಮೈನರ್‍ಗಳಲ್ಲೂ ಎರಡನೆಯದು ಪರ್ಷಿಯ, ಇರಾಕ್‍ಗಳಲ್ಲೂ ಕಂಡುಬರುತ್ತವೆ. ಡಾಮ ಡಾಮವನ್ನು ಗ್ರೇಟ್ ಬ್ರಿಟನ್, ಅಮೆರಿಕ ಸಂಯುಕ್ತ ಸಂಸ್ಥಾನ, ಪಶ್ಚಿಮ ಉಕ್ರೇನ್, ಬಾಲ್ಟಿಕ್ ದೇಶಗಳಲ್ಲೂ ಪರಿಚಯಿಸಲಾಗಿದೆ. ಡಾಮ ಡಾಮ ಜಿಂಕೆಯ ಎತ್ತರ ಸುಮಾರು 1 ಮೀ. ಉದ್ದ 1.3-1.6 ಮೀ. ತೂಕ 40-80 ಕೆ.ಜಿ. ಇದಕ್ಕೆ ಸುಮಾರು 18 ಸೆಂ.ಮೀ. ಉದ್ದದ ಬಾಲ ಉಂಟು. ದೇಹದ ಬಣ್ಣ ಹಳದಿಮಿಶ್ರಿತ ಕಂದು. ಬೆನ್ನಮೇಲೆಲ್ಲ ಬಿಳಿಯ ಚುಕ್ಕೆಗಳುಂಟು. ಉದರ ಭಾಗದ ಬಣ್ಣ ಬಿಳಿ. ಚಳಿಗಾಲದಲ್ಲಿ ದೇಹದ ಬಣ್ಣ ಬೂದಿ ಮಿಶ್ರಿತ ಹಳದಿಗೆ ತಿರುಗುತ್ತದೆ. ಚುಕ್ಕೆಗಳೂ ಕಾಣೆಯಾಗುವುವು. ಗಂಡು ಜಿಂಕೆಗಳಲ್ಲಿ ಮಾತ್ರ ಉದುರು ಗೊಂಬುಗಳಿವೆ. ಕೊಂಬುಗಳು ಚಪ್ಪಟೆಯಾಗಿ ಅಗಲವಾಗಿ ಹಸ್ತದಂತೆ ಹರಡಿಕೊಂಡಿವೆ. ಇವುಗಳ ಅಂಚಿನಲ್ಲಿ ಬೆರಳುಗಳಂಥ ಅನೇಕ ಕವಲುಗಳುಂಟು. ಸಾಧಾರಣವಾಗಿ ಕೊಂಬುಗಳು ಏಪ್ರಿಲ್ ತಿಂಗಳಿನಲ್ಲಿ ಉದುರಿಬಿದ್ದು ಮತ್ತೆ ಆಗಸ್ಟ್ ವೇಳೆಗೆ ಹೊಸ ಕೊಂಬುಗಳು ಹುಟ್ಟಿಕೊಳ್ಳುವುವು.
ಡಾಮ ಸಂಘಜೀವಿ; ಸಣ್ಣ ಹಿಂಡುಗಳಲ್ಲಿ ಜೀವಿಸುತ್ತದೆ. ಬೆದೆಗಾಲವನ್ನುಳಿದು ಬೇರೆ ಸಮಯದಲ್ಲಿ ಗಂಡುಗಳು ಪ್ರತ್ಯೇಕ ಗುಂಪುಗಳಲ್ಲಿಯೂ ಹೆಣ್ಣು ಮತ್ತು ಚಿಕ್ಕಮರಿಗಳು ಬೇರೆ ಗುಂಪುಗಳಲ್ಲಿಯೂ ತಿರುಗಾಡುತ್ತವೆ. ಗಂಡು ಹೆಣ್ಣುಗಳು ಕೂಡುವ ಕಾಲ ಸೆಪ್ಟೆಂಬರ್-ಅಕ್ಟೋಬರ್. ಆ ಕಾಲದಲ್ಲಿ ಗಂಡುಗಳು ಅನೇಕ ಹೆಣ್ಣುಗಳ ಜೊತೆಗೆ ಗುಂಪು ಕಟ್ಟಿಕೊಂಡು ಸ್ಪರ್ಧಿಗಳೊಂದಿಗೆ ಸೆಣಸಿ ಓಡಿಸುವುವಲ್ಲದೆ ಮಂದ್ರಸ್ವರದಲ್ಲಿ ಧ್ವನಿಗೈಯುತ್ತ ಒಂದು ವಿಧದ ಪ್ರಣಯನೃತ್ಯವಾಡುತ್ತ ಕಾಲಕಳೆಯುವುವು. ಜೂನ್-ಜುಲೈ ವೇಳೆಗೆ ಮರಿಗಳು ಹುಟ್ಟುವುವು. ಗರ್ಭಧಾರಣೆಯ ಅವಧಿ ಸುಮಾರು 230 ದಿವಸಗಳು. ಒಂದು ಸೂಲಿಗೆ ಒಂದೇ ಒಂದು ಮರಿ ಹುಟ್ಟುತ್ತದೆ. ಮರಿಗಳ ಮೈಬಣ್ಣ ವಯಸ್ಕಗಳಿಗಿಂತ ಗಾಢವಾದುದು. ಬಿಳಿ ಚುಕ್ಕೆಗಳು ಇದ್ದೇ ಇರುತ್ತವೆ. ಡಾಮ ಜಿಂಕೆಯ ಆಯಸ್ಸು ಸುಮಾರು 15 ವರ್ಷಗಳು. ಇವನ್ನು ಸುಲಭವಾಗಿ ಸಾಕಬಹುದು.

ವರ್ಗ:ಪ್ರಾಣಿಗಳು
ವರ್ಗ:ಪ್ರಾಣಿಶಾಸ್ತ್ರ
ಡಾರ್ಡ್ನೆಲ್ಸ್

ಡಾರ್ಡ್‍ನೆಲ್ಸ್ -ಮಾರ್ಮರಾ ಮತ್ತು ಇಜೀಯನ್ ಸಮುದ್ರಗಳನ್ನು ಕೂಡಿಸುವ ಜಲಸಂಧಿ. ಪ್ರಾಚೀನಕಾಲದಲ್ಲಿ ಇದಕ್ಕೆ ಹೆಲಸ್‍ಪಾಂಟ್ ಎಂಬ ಹೆಸರಿತ್ತು. 

## ಇತಿಹಾಸ 
ಇಜೀಯನ್ ತೀರದ ಉದ್ದಕ್ಕೂ ಇದ್ದ ಟ್ರೋಆಡ್ ಪ್ರದೇಶದ ಡಾರ್ಡನಸ್ ನಗರದಿಂದಾಗಿ ಈ ಜಲಸಂಧಿಗೆ ಡಾರ್ಡನೆಲ್ಸ್ ಎಂಬ ಹೆಸರು ಬಂತು. ಪಾರ್ತಿಯನ್ ದೊರೆ 6ನೆಯ ಮಿತ್ರಡೇಟಸ್ (ಕ್ರಿ.ಪೂ. ಸು.132-ಕ್ರಿ.ಪೂ.63) ರೋಮಿನ ವಿರುದ್ಧ ನಡೆಸಿದ ಮೊದಲನೆಯ ಯುದ್ಧದಲ್ಲಿ ಸೋತು ರೋಮನ್ ಸೇನಾನಿ ಸುಲ್ಲನೊಂದಿಗೆ ಒಪ್ಪಂದಕ್ಕೆ ಸಹಿ ಹಾಕಿದ್ದು (ಕ್ರಿ.ಪೂ.85) ಡಾರ್ಡನಸ್ ನಗರದಲ್ಲಿ.  ದೋಣಿಗಳನ್ನು ಜೋಡಿಸಿ ರಚಿಸಿದ ಸೇತುವೆಯ ಮೂಲಕ ಈ ಜಲಸಂಧಿಯನ್ನು ಜಕ್ರ್ಸೀ ಸನ ಸೈನ್ಯ ದಾಟಿದಾಗಿನಿಂದ ಈ ಜಲಸಂಧಿ ಐತಿಹಾಸಿಕ ಪ್ರಾಮುಖ್ಯ ಗಳಿಸಿದೆ. ಮೆಡಿಟರೇನಿಯನಿನಿಂದ ಇಸ್ತಾಂಬುಲ್ ಹಾಗೂ ಕಪ್ಪು ಸಮುದ್ರಕ್ಕೆ ಇದು ಮಹಾದ್ವಾರದಂತಿರುವುದರಿಂದ ಆಯಕಟ್ಟಿನ ದೃಷ್ಟಿಯಿಂದ ಇದಕ್ಕೆ ಅಂತರರಾಷ್ಟ್ರೀಯ ಪ್ರಾಮುಖ್ಯವುಂಟು. ಒಂದನೆಯ ಮಹಾಯುದ್ಧದಲ್ಲೂ ಇದು ಪ್ರಾಮುಖ್ಯ ಗಳಿಸಿತ್ತು. ಆಗ ಬ್ರಿಟಿಷ್ ಜಲಾಂತರ್ಗಾಮಿಯೊಂದು ತುರ್ಕಿಯ ಮೈನ್ ಕ್ಷೇತ್ರವನ್ನು ಭೇದಿಸಿಕೊಂಡು ಮುನ್ನುಗ್ಗಿ ಬಾಸ್ಪರಸ್ ಜಲಸಂಧಿಯ ಗೋಲ್ಡನ್ ಹಾರ್ನ್‍ನ ಬಳಿಯಲ್ಲಿದ್ದ ತುರ್ಕಿ ಸಮರ ನೌಕೆಯನ್ನು ಮುಳುಗಿಸಿತು.

## ಇತರ ಮಾಹಿತಿ 
ಯೂರೋಪಿನ ಗಲಿಪಲೀ ಪರ್ಯಾಯದ್ವೀಪ ಈ ಜಲಸಂಧಿಯ ವಾಯುವ್ಯ ದಡ; ಏಷ್ಯ ಮೈನರ್ ಇದರ ಆಗ್ನೇಯ ದಡ. ಇದರ ಉದ್ದ 61 ಕಿ.ಮೀ. ಅಗಲ 7 ಕಿ.ಮೀ.; ಸರಾಸರಿ ಆಳ 30 ಫ್ಯಾದಮ್. ಇಜೀಯನ್ ಸಮುದ್ರದ ಕಡೆಗೆ ಮಾರ್ಮರಾ ಸಮುದ್ರದ ಕಡೆಯಿಂದ ಬಿರುಸಾದ ಮೇಲ್ಮೈ ಪ್ರವಾಹ ಹರಿದುಬರುತ್ತದೆ. ಇದಕ್ಕೆ ವಿರುದ್ಧವಾಗಿ ಕಡಲಿನಾಳದಲ್ಲಿ ಇನ್ನೊಂದು ಪ್ರವಾಹ ಹರಿಯುತ್ತದೆ. ಜಲಸಂಧಿಯಲ್ಲಿ ನಾನಾ ಬಗೆಯ ಮೀನುಗಳುಂಟು. ಇವನ್ನು ಹಿಡಿದು ಡಬ್ಬೀಕರಿಸುವುದು ತೀರದ ಚಾನಕಲೇ ಮತ್ತು ಗಲಿಪಲೀ ಪಟ್ಟಣಗಳ ಜನರ ಮುಖ್ಯ ಕಸುಬು. ಜಲಸಂಧಿಗೆ ಸಂಬಂಧಿಸಿದಂತೆ ಇಜೀಯನ್ ಸಮುದ್ರದ ಯೂರೋಪಿಯನ್ ತೀರದಲ್ಲಿ ಸೆಡುಲ್‍ಬಾಹೀರ್ ದುರ್ಗವೂ ಏಷ್ಯನ್ ತೀರದಲ್ಲಿ ಕುಮ್‍ಕಾಲೇ ದುರ್ಗವೂ ಇವೆ; ಮಾರ್ಮರಾ ಸಮುದ್ರದ ಉತ್ತರದ ಅಂಚಿನಲ್ಲಿ ಗಲಿಪಲೀ ಮತ್ತು ದಕ್ಷಿಣ ಅಂಚಿನಲ್ಲಿ ಲ್ಯಾಪ್ಸ್‍ಕೀ ಪಟ್ಟಣಗಳಿವೆ.

ವರ್ಗ:ಭೂಗೋಳ
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಡಾಬ್ರೂಜ

ಡಾಬ್ರೂಜ ಪೂರ್ವ ಯೂರೋಪಿನ ಒಂದು ಪ್ರದೇಶ; ಡ್ಯಾನ್ಯೂಬ್ ನದಿಯ ದಕ್ಷಿಣದಲ್ಲಿದೆ. ಕಪ್ಪು ಸಮುದ್ರದ ತೀರಪ್ರದೇಶವಾದ ಇದು ರೂಮೇನಿಯದ ಆಗ್ನೇಯ ಭಾಗ ಮತ್ತು ಬಲ್ಗೇರಿಯದ ಈಶಾನ್ಯ ಭಾಗಗಳನ್ನು ಒಳಗೊಂಡಿದೆ. ವಿಸ್ತೀರ್ಣ 8,979 ಚ.ಮೈ. ಕನ್‍ಸ್ಟಾನ್ಸ ಎಂಬುದು ಈ ಪ್ರದೇಶದ ಪ್ರಮುಖ ಪಟ್ಟಣ. ಈ ಪಟ್ಟಣದ ಜನಸಂಖ್ಯೆ 1,72,464 (1970).
ಡಾಬ್ರೂಜ ಪ್ರದೇಶದಲ್ಲಿ ಸಣ್ಣಪುಟ್ಟ ಬೆಟ್ಟಗುಡ್ಡಗಳೂ ಹುಲ್ಲುಗಾವಲುಗಳೂ ಇವೆ. ವಿಶಾಲ ಸಮುದ್ರದಿಂದ ದೂರವಿರುವುದರಿಂದ ಇಲ್ಲಿಯದು ಶುಷ್ಕ ವಾಯುಗುಣ. ದಕ್ಷಿಣದ ಎತ್ತರದ ನೆಲ ಫಲವತ್ತಾದ್ದು. ಇಲ್ಲಿ ಹೆಚ್ಚಾಗಿ ಮೆಕ್ಕೆಜೋಳವನ್ನು ಬೆಳೆಯುತ್ತಾರೆ.
## ಇತಿಹಾಸ 
ಕ್ರಿ.ಪೂ. 6ನೆಯ ಶತಮಾನದಲ್ಲಿ ಡಾಬ್ರೂಜದಲ್ಲಿ ಗ್ರೀಕ್ ವಸಾಹತುಗಳು ಏರ್ಪಟ್ಟಿದ್ದುವು. ಕ್ರಿ.ಪೂ.5 ಮತ್ತು 4ನೆಯ ಶತಮಾನಗಳಲ್ಲಿ ಸಿತಿಯನ್ನರು ಸ್ಥಳೀಯ ತ್ರೇಸಿಯನರನ್ನು ಹತ್ತಿಕ್ಕಿದರು. ಆದ್ದರಿಂದ ಈ ಪ್ರದೇಶಕ್ಕೆ ಸಿತಿಯ ಮೈನರ್ ಮತ್ತು ಸಿತಿಯ ಪೊಂಟಿಕ ಎಂಬ ಹೆಸರುಗಳು ಬಂದುವು. ಕ್ರಿ.ಪೂ.75ರ ಅನಂತರ ಇದು ರೋಮನರ ಆಳ್ವಿಕೆಗೆ ಒಳಪಟ್ಟಿತ್ತು. ಆದರೆ ಇದು ಗಾತ್, ಆಲನ್ ಮತ್ತು ಹೂಣ ಜನಗಳ ದಾಳಿಗೆ ಒಳಗಾಗುತ್ತಿತ್ತು. 7ನೆಯ ಶತಮಾನದ ಅಂತ್ಯದಲ್ಲಿ ಇದು ಬಲ್ಗೇರಿಯನರ ಆಕ್ರಮಣಕ್ಕೆ ಒಳಗಾಯಿತು. 1018ರಲ್ಲಿ ಇದನ್ನು ಬಿeóÁಂಟಿನರು ಮತ್ತೆ ವಶಪಡಿಸಿಕೊಂಡರು. 1186ರಲ್ಲಿ ಇದು ರೂಮೇನಿಯನ್-ಬಲ್ಗೇರಿಯನ್ ಸಾಮ್ರಾಜ್ಯದಲ್ಲಿ ಸೇರಿತು. 15ನೆಯ ಶತಮಾನದಿಂದ ಈ ಪ್ರದೇಶ ಆಟೊಮನರ ಆಡಳಿತಕ್ಕೆ ಒಳಪಟ್ಟಿತು. 1878ರಲ್ಲಿ ಬರ್ಲಿನ್ ಕಾಂಗ್ರೆಸ್ ಈ ಪ್ರದೇಶದ ಬಹುಭಾಗವನ್ನು ರೂಮೇನಿಯಕ್ಕೆ ಕೊಟ್ಟಿತು. ಬಲ್ಗೇರಿಯ 1913ರಲ್ಲಿ ದಕ್ಷಿಣ ಡಾಬ್ರೂಜವನ್ನು ರೂಮೇನಿಯಕ್ಕೆ ಬಿಟ್ಟುಕೊಡಬೇಕಾಗಿ ಬಂದಿದ್ದು, 1940ರಲ್ಲಿ ಮತ್ತೆ ಪಡೆಯಿತು.

ವರ್ಗ:ಭೂಗೋಳ
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಅಂತಾರಾಷ್ಟ್ರೀಯ ಸಾಕ್ಷರತಾ ದಿನ

**ಅಂತಾರಾಷ್ಟ್ರೀಯ ಸಾಕ್ಷರತಾ ದಿನವು** ಪ್ರತಿವರ್ಷ ಸೆಪ್ಟೆಂಬರ್ 8 ರಂದು ಆಚರಿಸಲಾಗುವ ಅಂತಾರಾಷ್ಟ್ರೀಯ ಆಚರಣೆಯಾಗಿದೆ, ಇದನ್ನು ಯುನೆಸ್ಕೋ 26 ಅಕ್ಟೋಬರ್ 1966 ರಂದು ಯುನೆಸ್ಕೋದ ಸಾಮಾನ್ಯ ಅಧಿವೇಶನದ 14 ನೇ ಅಧಿವೇಶನದಲ್ಲಿ ಘೋಷಿಸಿತು. ಇದನ್ನು ಮೊದಲ ಬಾರಿಗೆ 1967 ರಲ್ಲಿ ಆಚರಿಸಲಾಯಿತು. ಇದರ ಗುರಿ ವ್ಯಕ್ತಿಗಳು, ಸಮುದಾಯಗಳು ಮತ್ತು ಸಮಾಜಗಳಿಗೆ ಸಾಕ್ಷರತೆಯ ಮಹತ್ವವನ್ನು ಎತ್ತಿ ತೋರಿಸುವುದು. ಆಚರಣೆಗಳು ಹಲವಾರು ದೇಶಗಳಲ್ಲಿ ನಡೆಯುತ್ತವೆ.

ಕೆಲವು 77.5 ಕೋಟಿ ಜನರು ಕನಿಷ್ಟ ಸಾಕ್ಷರತೆಯ ಕೌಶಲ್ಯಗಳನ್ನು ಹೊಂದಿರುವುದಿಲ್ಲ; ಐದು ವಯಸ್ಕರಲ್ಲಿ ಒಬ್ಬರು ಇನ್ನೂ ಅಕ್ಷರಸ್ಥರಾಗಿಲ್ಲ ಮತ್ತು ಅವರಲ್ಲಿ ಮೂರನೇ ಎರಡರಷ್ಟು ಮಹಿಳೆಯರು ; 6.07 ಕೋಟಿ ಮಕ್ಕಳು ಶಾಲೆಯಿಂದ ಹೊರಗುಳಿದಿದ್ದಾರೆ ಮತ್ತು ಹೆಚ್ಚಿನವರು ಅನಿಯಮಿತವಾಗಿ ಹಾಜರಾಗುತ್ತಾರೆ ಅಥವಾ ಹೊರಗುಳಿಯುತ್ತಾರೆ.

ಯುನೆಸ್ಕೋದ "ಎಲ್ಲರಿಗೂ ಶಿಕ್ಷಣ"ದ ಮೇಲೆ ಜಾಗತಿಕ ಮೇಲ್ವಿಚಾರಣಾ ವರದಿ (2006) ಪ್ರಕಾರ, ದಕ್ಷಿಣ ಏಷ್ಯಾವು ಅತ್ಯಂತ ಕಡಿಮೆ  ವಯಸ್ಕರ ಸಾಕ್ಷರತೆಯ ಪ್ರಮಾಣವನ್ನು ಹೊಂದಿದೆ (58.6%), ನಂತರ ಸಹಾರದ ದಕ್ಷಿಣಕ್ಕಿರುವ  ಆಫ್ರಿಕಾ (59.7%) ಇದೆ. ವಿಶ್ವದಲ್ಲಿ ಕಡಿಮೆ ಸಾಕ್ಷರತೆ ಹೊಂದಿರುವ ದೇಶಗಳೆಂದರೆ ಬುರ್ಕಿನಾ ಫಾಸೊ (12.8%), ನೈಜರ್ (14.4%) ಮತ್ತು ಮಾಲಿ (19%). ವರದಿಯು ಅನಕ್ಷರತೆ ಮತ್ತು ತೀವ್ರ ಬಡತನದಲ್ಲಿರುವ ದೇಶಗಳ ನಡುವೆ ಮತ್ತು ಮಹಿಳೆಯರ ಮೇಲೆ ಅನಕ್ಷರತೆ ಮತ್ತು ಪೂರ್ವಾಗ್ರಹದ ನಡುವೆ ಸ್ಪಷ್ಟವಾದ ಸಂಬಂಧವನ್ನು ತೋರಿಸುತ್ತದೆ.

## ಉಲ್ಲೇಖಗಳು
ಡಾನಿಗಾಲ್

ಡಾನಿಗಾಲ್ - ಐರ್ಲೆಂಡ್ ಗಣರಾಜ್ಯದ ಉತ್ತರಭಾಗದ ಅಲ್ಸ್‍ಟರ್ ಪ್ರಾಂತ್ಯದಲ್ಲಿರುವ ಒಂದು ಕೌಂಟಿ, ಉತ್ತರ ಹಾಗೂ ಪಶ್ಚಿಮದಲ್ಲಿ ಅಟ್ಲಾಂಟಿಕ್ ಸಾಗರ, ಪೂರ್ವದಲ್ಲಿ ಲಂಡನ್ ಪೆರಿ ಮತ್ತು ಟಿರೋನ್ ಕೌಂಟಿಗಳು ಮತ್ತು ಲಾಕ್ ಫಾಯಿಲ್ ಅಳಿವೆ, ದಕ್ಷಿಣದಲ್ಲಿ ಫರ್ಮನ ಮತ್ತು ಲೀಟ್ರ ಕೌಂಟಿಗಳು ಇದರ ಮೇರೆಗಳು. ವಿಸ್ತೀರ್ಣ 1,865 ಚ.ಮೈ. ಜನಸಂಖ್ಯೆ 1,08,000 (1971).

ಡಾನಿಗಾಲ್ ಕೌಂಟಿ ಪರ್ವತಸೀಮೆ. ಮಕಿಷ್ (2,197'), ಎರಗಾಲ್ (2,463') - ಇವು ಎತ್ತರವಾದ ಶಿಖರಗಳು. ದಕ್ಷಿಣದ ಬ್ಲೂ ಸ್ಟಾಕ್ ಮತ್ತು ಉತ್ತರದ ಡೆರಿವೀಗ್ ಶ್ರೇಣಿಗಳು ಸ್ಕಾಟ್ಲೆಂಡಿನ ಕ್ಯಾಲಿಡೋನಿಯನ್ ಪರ್ವತ ಶ್ರೇಣಿಯ ಮುಂದುವರಿದ ಭಾಗಗಳು.

ಡಾನಿಗಾಲ್ ತೀರ ಹೆಚ್ಚು ಅಂಕುಡೊಂಕು. ಲಫ್ ಸ್ವಿಲಿ ಮತ್ತು ಲಫ್ ಫಾಯಿಲ್ ಮುಖ್ಯ ಕೊಲ್ಲಿಗಳು. ಈ ಕೊಲ್ಲಿಗಳ ಮಧ್ಯೆ ಇನಿಷೊವೆನ್ ಪರ್ಯಾಯದ್ವೀಪವಿದೆ. ಇದರ ಉತ್ತರಭಾಗದ ತುಟ್ಟತುದಿಯ ಮಾಲಿನ್ ಭೂಶಿರವೇ ಐರ್ಲೆಂಡಿನ ಅತ್ಯಂತ ಉತ್ತರದ ಸ್ಥಳ. ತೀರಕ್ಕೆ ಸಮೀಪದಲ್ಲೆ ಅನೇಕ ದ್ವೀಪಗಳಿವೆ. ಅವುಗಳಲ್ಲಿ ಆರಾನ್ ಅತ್ಯಂತ ದೊಡ್ಡದು. ಫಿನ್ ಮತ್ತು ಅರ್ನ್ ಮುಖ್ಯ ನದಿಗಳು.

## ವಾಯುಗುಣ 
ಡಾನಿಗಾಲಿನದು ಪಶ್ಚಿಮ ಯೂರೋಪಿಯನ್ ವಾಯುಗುಣ: ಬೆಚ್ಚನೆಯ ಬೇಸಗೆ ಮತ್ತು ಹಿತವಾದ ಆದ್ರ್ರ ಚಳಿಗಾಲ. ಪಶ್ಚಿಮ ಡಾನಿಗಾಲ್‍ನಲ್ಲಿ ಜನವರಿ ಉಷ್ಣತೆ 40ಲಿ-44ಲಿಈ. ಉತ್ತರದಲ್ಲಿ ಜುಲೈ ಸರಾಸರಿ ಉಷ್ಣತೆ 56ಲಿ-58ಲಿಈ. ಕೌಂಟಿಯ ಬಹುಭಾಗದಲ್ಲಿ 40" ಮಳೆ ಆಗುತ್ತದೆ.

## ವ್ಯವಸಾಯ, ಉದ್ಯೋಗ, ಕೈಗಾರಿಕೆ 
ಫಾಯಿಲ್ ಮತ್ತು ಫಿನ್ ನದಿ ಪ್ರದೇಶಗಳು ಫಲವತ್ತಾಗಿವೆ. ಪಶ್ಚಿಮದ ಕರಾವಳಿ ಪ್ರದೇಶ ಬೆಟ್ಟಗುಡ್ಡಗಳಿಂದ ಕೂಡಿದ್ದು; ವ್ಯವಸಾಯಯೋಗ್ಯವಾಗಿಲ್ಲ. ಒಟ್ಟು ವಿಸ್ತೀರ್ಣದ 1/3 ಭಾಗ ಕೃಷಿಯೋಗ್ಯವಾಗಿದೆ. ಉಳಿದ ಪ್ರದೇಶದಲ್ಲಿ ಅರಣ್ಯಗಳನ್ನು ಬೆಳೆಸಲಾಗುತ್ತಿದೆ. ವ್ಯವಸಾಯವೇ ಪ್ರಧಾನ ಜೀವನೋಪಾಯ. ದನ, ಕುರಿ, ಕೋಳಿ ಮುಂತಾದವನ್ನು ಸಾಕುತ್ತಾರೆ. ಓಟ್ಸ್, ಆಲೂಗೆಡ್ಡೆ ಮುಖ್ಯ ಬೆಳೆಗಳು. ಇದು ಐರ್ಲೆಂಡಿನಲ್ಲಿ ಅತ್ಯಧಿಕ ಆಲೂಗೆಡ್ಡೆ ಬೆಳೆಯುವ ಕೌಂಟಿ. ಇಲ್ಲಿಂದ ಆಲೂಗೆಡ್ಡೆ ವಿಶೇಷವಾಗಿ ರಫ್ತಾಗುತ್ತದೆ. ಮೀನುಗಾರಿಕೆ ಎರಡನೆಯ ಮುಖ್ಯ ಕಸಬು. ಮೀನು ಸಂಸ್ಕರಣ ಮತ್ತು ರಫ್ತು ಕೇಂದ್ರವಾದ ರೇವುಪಟ್ಟಣ ಕಿಲಿಬೆಗ್ಸ್. ಸಮುದ್ರ ಜೊಂಡಿನಿಂದ ಐಯೊಡಿನ್ ತಯಾರಿಸಲು ಮೂಲ ಸಾಮಗ್ರಿಯಾದ ಕೆಲ್ಪವನ್ನು ಈ ಕೌಂಟಿಯಲ್ಲಿ ಉತ್ಪಾದಿಸಲಾಗುತ್ತದೆ. ನದಿಗಳಲ್ಲೂ ಮೀನು ಸಿಗುತ್ತವೆ. ಪ್ರವಾಸೋದ್ಯಮವೂ ಮುಖ್ಯವಾದ್ದು. ಅಸಂಖ್ಯಾತ ಪ್ರವಾಸಿಗರು ಡಾನಿಗಾಲ್‍ನ ಸಮುದ್ರತೀರದ ರಮಣೀಯ ತಾಣಗಳನ್ನು, ಬೀಚುಗಳನ್ನು, ಸರೋವರಗಳನ್ನು ಸಂದರ್ಶಿಸುತ್ತಾರೆ. ಮೀನುಗಾರಿಕೆ, ಬೇಟೆ ಮತ್ತು ಗಾಲ್ಫ್ ಅವರ ಮನೋರಂಜನೆಯ ಸಾಧನಗಳು.

ಲಿನನ್, ಮುಸ್ಲಿನ್ ಉಣ್ಣೆ ಮತ್ತು ಹತ್ತಿ ಜವಳಿ ಮತ್ತು ಆಟದ ಸಾಮಾನುಗಳ ಕೈಗಾರಿಕೆಗಳು ಮುಖ್ಯವಾದವು. ಹೊಗೆಸೊಪ್ಪು ಹದಮಾಡುವ ಮತ್ತು ಮದ್ಯ ತಯಾರಿಕೆಯ ಕಾರ್ಖಾನೆಗಳೂ ಇವೆ.

## ಪಟ್ಟಣಗಳು 
ಡಾನಿಗಾಲ್ ಕೌಂಟಿಯ ಪ್ರಮುಖ ಪಟ್ಟಣಗಳು ಡಾನಿಗಾಲ್, ಬಂಕ್ರ್ಯಾನ, ಬ್ಯಾಲೀಷಾನನ್ ಮತ್ತು ಲೆಟರ್‍ಕೆನಿ. ಇದರ ಆಡಳಿತಕೇಂದ್ರ ಲಿಫರ್ಡ್.

ವರ್ಗ:ಭೂಗೋಳ
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಜಾರ್ಜ್ ಡಾರ್ಲಿ

ಜಾರ್ಜ್ ಡಾರ್ಲಿ( 1795-1846). ಐರ್ಲೆಂಡಿನ ಕವಿ ಹಾಗೂ ಗಣಿತಶಾಸ್ತ್ರ ಲೇಖಕ.
## ಬದುಕು, ಗಣಿತ, ಸಾಹಿತ್ಯ 
ಡಬ್ಲಿನ್ ನಗರದಲ್ಲಿ ಹುಟ್ಟಿದ ಈತ ಟ್ರಿನಿಟಿ ಕಾಲೇಜಿನಲ್ಲಿ ವ್ಯಾಸಂಗಮಾಡಿದ. ಗಣಿತ ಈತನ ಪ್ರಿಯ ವಿಷಯ. ಆದರೆ ತನ್ನಲ್ಲಿ ಸಹಜವಾಗಿ ಇದ್ದ ಉಗ್ಗಿನಿಂದಾಗಿ ಈತ ತನ್ನ ಧೈರ್ಯವನ್ನೂ ಆತ್ಮವಿಶ್ವಾಸವನ್ನೂ ಕಳೆದುಕೊಂಡು ಸದಾ ಖಿನ್ನನಾಗಿಯೇ ಇರುತ್ತಿದ್ದು 1822ರಲ್ಲಿ ಲಂಡನ್ನಿಗೆ ಬಂದು ನೆಲಸಿದ. ತನ್ನಂತೆಯೇ ಉಗ್ಗುತಿದ್ದ ಚಾರ್ಲ್ ಲ್ಯಾಮನ ಸ್ನೇಹ ದೊರಕಿಸಿಕೊಂಡ. ಅಥೇನಿಯಮ್ ಪತ್ರಿಕೆಯ ಲೇಖನವರ್ಗದಲ್ಲಿ ಸೇರಿಕೊಂಡು ಬಹಳ ಹರಿತವಾದ ವಿಮರ್ಶೆಗೆ ಹೆಸರಾದ. ಇವನ ಸಣ್ಣಕತೆಗಳು ಕವಿತೆಗಳು ಮತ್ತು ವಿಮರ್ಶಾಲೇಖನಗಳು ಆ ಕಾಲದಲ್ಲಿ ಅನೇಕ ಪತ್ರಿಕೆಗಳಲ್ಲಿ ಪ್ರಕಟವಾದುವು. ಸರಳ ರಗಳೆಯಲ್ಲಿ ಸಂವಾದರೂಪದ ಕವಿತೆ ಎರರ್ಸ್ ಆಫ್ ಎಕ್ಸ್‍ಟಿಸೀ 1822ರಲ್ಲಿ ಪ್ರಕಟವಾಯಿತು. 1826ರಲ್ಲಿ ಲಿಲಿಯನ್ ಆಫ್ ದಿ ವೇಲ್ ಎಂಬ ಈತನ ಅತ್ಯುತ್ತಮ ಕಥೆ ಹೊರಬಿತ್ತು. ಲಂಡನ್ ಮ್ಯಾಗಜಿನ್ ಎಂಬ ಪತ್ರಿಕೆಗೆ ಈತ ಜಾನ್ ಲೇಸಿ ಎಂಬ ಹುಸಿ ಹೆಸರಿನಿಂದ ಲೇಖನಗಳನ್ನು ಬರೆದ. 1827ರಲ್ಲಿ ಸಿಲ್ವಿಯ ಎಂಬ ಕವನವನ್ನು ಬರೆದ. ಅದು ಸೊಗಸಾಗಿದೆಯೆಂದು ಲ್ಯಾಮ್ ಹೊಗಳಿದ. 1829ರಲ್ಲಿ ಲೇಬರ್ಸ್ ಆಫ್ ಐಡ್ಸ್‍ನೆಸ್ ಎಂಬ ಮತ್ತೊಂದು ಕಥಾಸಂಕಲನವನ್ನು ಪ್ರಕಟಿಸಿದ. ಸಾಹಿತಿಯಾಗಿ ಇವನಿಗೆ ಪುರಸ್ಕಾರ ಸಿಕ್ಕಲಿಲ್ಲ. ಅದರಿಂದ ಬೇಸರಗೊಂಡು ಗಣಿತಶಾಸ್ತ್ರದ ಬಗ್ಗೆ ಸಣ್ಣಪುಸ್ತಿಕೆಗಳನ್ನು ಪ್ರಕಟಿಸಿದ. ಕಲನಶಾಸ್ತ್ರ, ರೇಖಾಗಣಿತ, ಬೀಜಗಣಿತ ತ್ರಿಕೋನಮಿತಿಗಳ ಬಗ್ಗೆ ಪುಸ್ತಿಕೆಗಳನ್ನು ರಚಿಸುದುದಲ್ಲದೆ ಜಿಯೊಮೆಟ್ರಿಕಲ್ ಕಂಪ್ಯಾನಿಯನ್ ಎಂಬ ದೊಡ್ಡ ಶಾಸ್ತ್ರೀಯ ಗ್ರಂಥವನ್ನೂ ಬರೆದ. ಇಷ್ಟಾದರೂ ಸಾಹಿತ್ಯದ ಗೀಳು ಹೋಗಲಿಲ್ಲ. ಆಗ ಈತ ಬರೆದ ತಾಮಸ್ ಬೆಕೆಟ್ (1840) ಮತ್ತು ಎತೆಲ್ಸ್‍ಲನ್ (1841) ಎಂಬ ಎರಡು ನಾಟಕಗಳೂ ಕೆಟ್ಟದಾಗಿವೆ. 1840ರಲ್ಲಿ ಬೋಮಾಂಟ್ ಮತ್ತು ಫ್ಲೆಚರ್ ಅವರ ನಾಟಕಗಳನ್ನು ಸಂಪಾದಿಸಿ ಪ್ರಕಟಿಸಿದ. ಡಾರ್ಲಿಯ ಕೀರ್ತಿ ಅವನ ಅಪೂರ್ಣ ಗೀತಕಾವ್ಯ ನೆಪೆಂತೆಯನ್ನು ಆಧರಿಸಿದೆ. ಈ ಕೃತಿ 1837ರಲ್ಲಿ ಪ್ರಕಟವಾಯಿತು. ಆಗಿನ ಕವಿಗಳೂ ಇದನ್ನು ಮೂಸಲಿಲ್ಲ. ಆದರೆ ಇಪ್ಪತ್ತನೆಯ ಶತಮಾನದ ವಿಮರ್ಶಕರು ಇದನ್ನು ಅದ್ಭುತ ಕೃತಿಯೆಂದು ಮೆಚ್ಚಿದ್ದಾರೆ; ಕೋಲ್‍ರಿಜ್‍ನ ಅಲೌಕಿಕ ಕನಸಿನ ಪ್ರಪಂಚದ ನೆನಪು ಕೊಡುವಂಥ, ಅತಿ ತೀವ್ರ ಸಂವೇದನೆಯ ಕಾವ್ಯವೆಂದು ಇದನ್ನು ಹೊಗಳಿದ್ದಾರೆ. ಮಾದಕವಾದ ಕನಸಿನ ಪ್ರತಿಮೆಗಳು, ಬೆಂಕಿಮೋಡದಂಥ ಚಮಕು, ಅತಿಸಂಶ್ಲಿಷ್ಟವಾದರೂ ಬಹಳ ಜಾಣ್ಮೆಯಿಂದ ಬಳಸಿಕೊಂಡ ಛಂದಸ್ಸು, ಅಂತರಂಗಿಕ ತುಮುಲವನ್ನು ತೀವ್ರವಾಗಿ ತೋರುವ ಭಾವದ ಆಳ, ಸಾಮಾನ್ಯವಾಗಿ ಕಂಡರೂ ಅತ್ಯಂತ ಗಹನವಾದ ಧ್ವನಿಯುಳ್ಳ ಸಂಕೇತಗಳು- ಇವುಗಳಿಂದ ತುಂಬಿದ ಈ ಕವಿತೆ ಒಂದು ರೀತಿಯ ಅಮಲು ತರಿಸುತ್ತದೆಂದು ಇಂದಿನ ವಿಮರ್ಶಕರು ಹೊಗಳಿದ್ದಾರೆ. ಆದರೆ ತನ್ನ ಸಮಕಾಲೀನರು ಯಾರೂ ಅದನ್ನು ಕಣ್ಣೆತ್ತಿ ಸಹ ನೋಡಲಿಲ್ಲವೆಂಬ ಬೇಸರ ಮತ್ತು ನಿರಾಶೆಗಳಿಂದ ಡಾರ್ಲಿ 1846ರ ನವೆಂಬರ್ 23ರಂದು ಲಂಡನ್ನಿನಲ್ಲಿ ತೀರಿಕೊಂಡ. 	ಹದಿನೇಳನೆಯ ಶತಮಾನದ ಅಂತರ್ಯವನ್ನು ಡಾರ್ಲಿ ಅದೆಷ್ಟು ಚೆನ್ನಾಗಿ ಅರಗಿಸಿಕೊಂಡಿದ್ದನೆನ್ನುವುದಕ್ಕೆ ಪಾಲ್‍ ಗ್ರೇವ್ ತನ್ನ ಗೋಲ್ಡನ್ ಟ್ರಷರಿಯಲ್ಲಿ ಆ ಶತಮಾನದ ಅನಾಮಿಕ ಕವಿಯೊಬ್ಬನ ಉತ್ತಮ ಭಾವಗೀತೆಯೆಂದು ಡಾರ್ಲಿಯ ಇಟ್ ಈಸ್ ನಾಟ್ ಬ್ಯೂಟಿ ಐ ಡಿಸೈರ್- ಎಂಬ ಗೀತಿಕೆಯನ್ನು ಸೇರಿಸಿರುವುದೇ ಸಾಕ್ಷಿಯಾಗಿದೆ.

ವರ್ಗ:ಗಣಿತಜ್ಞರು
ವರ್ಗ:ಬರಹಗಾರ
ವರ್ಗ:ಲೇಖಕರು
ವರ್ಗ:ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ